Mobilni telefoni, 05.10.2012, 09:14 AM\nIako virusi za mobilne telefone odavno nisu novost, većina korisnika ovih uređaja zaraženih malverom ne zna za infekciju zato što ili ne znaju ili, čak i ako u čuli za to, ne veruju da virusi za mobilne telefone uopšte postoje.\nSara Jin, novinarka sajta pcmag.com, ovo ignorisanje činjenica naziva “Mac sindromom”, aludirajući na korisnike Mac računara od kojih mnoge ni nedavno otkriće bot mreže Flashback sa preko pola miliona Mac računara nije uspelo da ubedi da virusi za Mac ipak postoje.\nZnaci infekcije računara su prilično očigledni i virusi se često (mada ponekad i neopravdano) okrivljuju za probleme u radu računara. Računar čiji je rad usporen do nivoa neupotrebljivosti, brauzer koji vas preusmerava na sajtove koje niste imali nameru da posetite, prijatelji koji vas kontakiraju sa pitanjem da li ste promenili posao s obzirom da distribuirate Viagru (što je znak da još neko osim vas ima pristup vašem email nalogu) - sve su to razlozi zbog kojih će se većina korisnika računara obratiti stručnjaku sa sumnjom da im je računar zaražen nekim virusom.\nKada je reč o mobilnim telefonima, korisnici obično i ne primete da nešto nije u redu sve dok ne stigne račun za telefon za koji nemaju objašnjenje i u kome ne prepoznaju brojeve na koje su poslate SMS poruke koje su naplaćene po posebnoj, višoj tarifi, kaže Tim Armstrong, istraživač Kaspersky Lab-a.\nSMS Trojanci koji šalju tekstualne poruke koje se naplaćuju po premium tarifi su najčešći tip malvera za mobilne telefone. Malver je obično prerušen u aplikaciju koja izgleda kao i svaka druga legitimna aplikacija, i bez znanja i pristanka korisnika salje SMS poruke na račun vlasnika zaraženog računara i za račun sajber kriminalaca koji na ovaj način kontrolišu uređaj.\nMeđutim, SMS Trojanci nisu jedini koji ugrožavaju bezbednost mobilnih telefona. Ostali najčešće zastupljeni malveri za Android kradu podatke koje potom šalju sajber kriminalcima, pretplaćuju se na razne premium servise bez dozvole i znanja korisnika, učestvuju u prevarama sa klikovima preko reklamnih mreža gde svaki klik donosi zaradu kriminalcima, preuzimaju druge malvere i zlonamerne aplikacije na već zaražene uređaje, prate GPS podatke i šalju ih kriminalcima ili nekom drugom ili preuzimaju potpunu kontrolu nad telefonom i njegovim funkcionalnostima.\nJoš jedan znak infekcije mobilnog telefona može biti i iznenadno skraćenje vremena trajanja baterije.\nProvera dozvola koje je zahtevala aplikacija prilikom instalacije nije nešto na osnovu čega bi prosečan korisnik mogao da prepozna infekciju telefona. Armstrong kaže da je često nemoguće među desetinama dozvola razaznati koje su legitimne a koje znaci upozorenja da nešto sa aplikacijom nije u redu.\nPodaci koje je objavio Trend Micro pokazuju da prosečno 3,5 novih pretnji koje se pojave svake sekunde i koje uključuju pretnje koje vrebaju sa Facebook-a, zlonamerne URL-ove i fišing sajtove, ugrožavaju i mobilne uređaje jer im se može pristupiti i sa mobilnih telefona.\nOčigledno je da prosečnom korisniku nije lako da prepozna infekciju mobilnog telefona. Jedini način da potvrdi svoje sumnje je instalacija pouzdanog antivirusnog programa. Pored toga, stručnjaci savetuju obavezno korišćenje lozinke ili druge opcije za zaključavanje telefona, isključivanje opcije za automatsko povezivanje na Wi-Fi, preuzimanje aplikacija samo iz pouzdanih izvora i obavezna provera dozvola koje aplikacija zahteva prilikom instalacije.\nPrema tome, nema izgovora za nezaštićen telefon.


Nigerijci istražuju slučaj oko bonusa - Sportske.net\nNigerijci istražuju slučaj oko bonusa\nMinistarstvo sporta Nigerije oformilo je komisiju koja će istražiti nesuglasice oko bonusa koji su sledovali reprezentativcima za takmičenje na Kupu konfederacija u Brazilu.\nU današnjem saopštenju navodi se da će komisija u četvrtak početi sa radom, a da se izveštaj očekuje za dve nedelje.\nReprezentativci Nigerije odbili su da odu na Kup konfederacija prošlog meseca u Brazilu, pošto je Fudbalski savez prepolovio bonuse. Prvobitno je reprezentativcima sledovalo 10.000 dolara za pobedu, a 5.000 dolara za nerešen rezultat.\nU sukob se umešalo i Ministarstvo sporta i obezbedilo dodatni novac, nakon čega je reprezentacija otputovala u Brazil i stigla na vreme za prvu utakmicu.\nNigerija je takmičenje završila u grupnoj fazi, sa jednom pobedom i tri osvojena boda u Grupi B.\nJedan od ciljeva komisije biće da razvije i primenjuje pravilnik o ponašanju, pošto su reprezentativci odbili da putuju na kvalifikacionu utakmicu za Svetsko prvenstvo protiv Nambije dok se ne reše nesuglasice oko bonusa.


Napadnuta Ukrajina – Vila As\nPredstavnici vlade Ukrajne su izjavili da je ok 5.00 časova počeo ruski napad. Po onome što se do sada zna raketirani su štabovi, vojni aerodromi i skladišta u blizini Kijeva, Harkova, Mariupolja, Dnjepra, Odese, Slavjanska i Kramatorska.\nRuski mediji su objavili izjavu predsednika Rusije Vladimira Putina koji je jutros najavio je početak “specijalnih vojnih operacija” u Donbasu, nakon čega je ruska vojska napala ciljeve u Ukrajini. Putin je u svom obraćanju poručio ukrajinskoj vojsci da “preda oružje i da se povuče kući”.\nGeneralštav ukrajinske vojske je objavio informaciju da je u Luganskoj oblasti oboreno pet ruskih aviona i dva helikoptera, kao i dva tenka i više motornih vozila. S druge strane ruski mediji tvrde da ruske trupe nisu imale gubitaka i da je PVO Ukrajine uništena.\nPredstavnici Evropske unije, Velike Britanije i SAD su osudili napad Rusije na Ukrajinu. Lideri zemalja članica Evropske unije održaće danas vanredni sastanak na kojem će raspravljati o novim sankcijama Rusiji zbog napada na Ukrajinu.\nMediji su objavili informacije da su ruske trupe ušle u gradove Odesa i Marijupolj i da su na prilazima Harkova. CNN je objavio video sa graničnog prelaza na tormeđi između Belorusije, Rusije i Ukrajine na kome se vide tenkovi kako ulaze na teritoriju Ukrajine.\nTržišta odgovorila na rat u Ukrajini\nProglašena izborna lista Moramo – Akcija


Hor "Isa beg" i ovog maja nastupa na smotri horova u Brčkom - SandzakHaber.Net , Sandžačke Internet Novine !\nNaslovna Zabava Kultura Hor “Isa beg” i ovog maja nastupa na smotri horova u Brčkom\nHor “Isa beg” i ovog maja nastupa na smotri horova u Brčkom\nOd Redakcija - 9. Maja 2013. 0 190 Podeli na Fejsbuku\ntweet Novopazarski hor „Isa-beg“ nastupiće na manifestaciji „Dani bošnjačke kulture Brčko 2013.“ koja će trajati od 7. do 11. maja 2013. godine u ovom gradu Bosne i Hercegovine. Podsetimo na poziv organizatora ovo je druga godina uzastopno kako će hor “Isa-beg” učestvovati na ovoj bitnoj internacionalnoj manifestaciji.\n“Izuzetno nam je drago da smo ostavili dobar utisak prošle godine, i da su nam organizatori opet uputili poziv. Prošle godine smo imali veoma zapažen nastup i publika je nekoliko puta tražila ponovno izvođenje naših ilahija. Uverili smo se da se radi o prestižnoj manifestaciji, i organizacija je na visokom nivou. Na organizatore ove manifestacije gledamo kao na svoje prijatelje, dosta smo se zbližili i nastavićemo saradnju uveren sam. Na zahtev organizatora, i po njihovim rečima nove\nautorske ilahije našeg hora su jako slušane u Bosni I Hercegovini, tako da ćemo na ovoj smotri upravo izvesti sve naše autorske ilahije”, kazao je PR hora “Isa-beg” Aleksandar Nićiforović.\nOrganizator manifestacije „Dani bošnjačke kulture Brčko 2013.“ koja će trajati od 7. do 11. maja 2013. je Udruženje Bošnjačka kulturna zajednice „IHLAS“.\nIzvor: hor “Isa-beg”\nKLJUČNE REČIbrcko 2013dan bosnjakaisa begNovi Pazar. hor PODELI\ntweet Prethodni tekstPognutih glava kod Kavazovića bez ZukorlićaSledeći tekstFSS disciplinska komisija odredila kaznu plavima Redakcija\tPOVEZANE OBJAVEVIŠE OD AUTORA


R I Z I N G E R I U M: NME: Čitaoci izabrali najbolje\nNME: Čitaoci izabrali najbolje\nNakon što su nedavno čitaoci britanskog „Guardian-a“ izabrali singl i abum Matta Cardlea za najbolji u 2011. godini, časopis „NME“ dao je reč svojim čitaocima koji su izabrali svoje favorite\nNajbolja pesma ove godine, prema mišljenju čitalaca ovog birtanskog časopisa je „Piledriver Waltz“ Alexa Turnera. Ovaj hit u nešto drugačijem izdanju Turner je snimio za album „Suck It And See“ sastava Arctic Monkey.\nNa drugom mestu našla se pesma „Under Cover of Darknes“ benda The Strokes, dok je treće mesto pripalo pesmi „The Hellcat Spangled Shalalala“ koju izvodi pomenuti Arctic Monkeys. Četvrtog mesta domogao se Noel Gallagher i njegov bend High Flying Birds i to zahvaljujući pesmi „AKA... What A Life!“. Jedina pevačica koja je ušla u pet najbolji pesama je Katty Perry sa pesmom „Last Friday Night (TGIF)“.\nListu dvadeset najboljih pesma u 2011. godini prema izboru čitalaca magazina „NME“ pročitajte OVDE.\nKada je reč o albumima, ako je verovati čitaocima „NME-a“, najbolji materijal ove godine objavio je sastav The Horrors. Za njihov albumu „Skying“ uredništvo časopisa kazalo je da dokazuje da je ovaj sastav jedan od najvažnijih bendova svoje generacije.\nDrugo i treće mesto ponovo su zauzeli bendovi The Strokes i Arctic Monkeys sa albumima „Angels“ i „Suck It And See“. Četvrti je album „England Keep My Bones“ Franka Turnera dok se na petom mestu našao album „Ritual“ sastava White Lies.\nListu dvadeset najboljih albuma u 2011. godini prema izboru čitalaca magazina „NME“ pročitajte OVDE.


Naslovna Fudbal Borjan prošao bez posledica, biće spreman za PSŽ\nBorjan prošao bez posledica, biće spreman za PSŽ\nCrvena zvezda nije imala velikih problema sa Spartakom na renoviranom Gradskom stadionu u Subotici s obzirom da je praktično već nakon prvog poluvremena obezbedila 17. trijumf u šampionatu, ali ono što je zabrinulo Vladana Milojevića i navijače crveno-belih jeste pad Milana Borjana koji je iznet sa terena početkom drugog dela igre.\nJedan od najboljih pojedinaca u redovima aktuelnog srpskog šampiona, koji 11. decembra dočekuje Pari Sen Žermen u okviru poslednjeg kola grupne faze Lige šampiona, nezgodno je pao u 52. minutu prilikom pokušaja da izboksuje loptu, zbog čega je morao da napusti teren.\nLekarski tim crveno-belih proveo je nekoliko minuta pored Borjana u šesnaestercu, ali golman Zvezde nije mogao da nastavi duel, pa je umesto njega Milojević između stativa poslao Zorana Popovića.\nBorjan je zbog teškog pada prevezen u bolnicu gde je utvrđeno da je sa kanadskim reprezentativcem sve u redu, kao i da će biti spreman da pomogne Zvezdi u spektakularnom meču protiv PSŽ na Marakani.\nCrveno-beli su savladali Subotičane golovima Marka Gobeljića u 36. i El Fardu Bena u 41. i 69. minutu, dok je jedini gol za Spartak postigao Bojan Čečarić u sudijskoj nadoknadi. Zvezda i posle 19. kola ima devet bodova više od niškog Radničkog koji je pogotkom Aleksandra Stanisavljevića srušio Voždovac u Beogradu, dok je minimalnu pobedu zabeležio i Partizan u meču protiv Zemuna u Humskoj.\nPrethodni tekstVolej Gomeša dovoljan za trijumf Partizana nad Zemunom u praznoj Humskoj\nSledeći tekstMeridian, Borjan i Kralj u zajedničkoj misiji!


Posjeta srpskog srpskog člana Predsjedništva BiH Milorada Dodika Zagrebu dobrodošla je budući da se Hrvatska snažno zalaže da BiH dobije evropske perspektive s obzirom na podijeljenost koja snažno dominira zbog pokušaja stvaranja unitarne i centralističke države, smatra lider HDZ-a BiH Dragan Čović.\n"U tome je korijen nesnošljivosti između političkog Sarajeva i njega. Siguran sam da razgovori s predsjednikom Hrvatske Zoranom Milanovićem i predsjednikom Vlade Andrejom Plenkovićem mogu postići dobre rezultate da se čuje glas predstavnika srpskog naroda u BiH, bez obzira na to ko to bio", rekao je Čović za "Večernji list", izdanje za BiH.\nLider HDZ-a BiH smatra da je neophodno nastaviti razgovore ovim intenzitetom da bi se društvo u BiH organizovalo na tragu onoga što je u Aneksu četiri Dejtona definisano - da se obezbijedi legitimno predstavljanje na svim nivoima.\n"Danas u Predsjedništvu BiH imamo dva predstavnika bošnjačkog naroda i jednog srpskog. To je put koji se mora ubrzano mijenjati a nikako prešutjeti. S te strane posjeta Dodika Zagrebu je dobrodošla i može pomoći da se bolje razumijemo i nadilazimo probeme", dodao je Čović.\n"S Dodikom razgovaram o svim temama koje se tiču života i funkcionisanja BiH, te vlasti. U dvadesetak godina, koliko sarađujemo, nismo razgovarali o Bošnjacima, a da oni nisu bili prisutni na sastancima. I dalje ću nastojati održati profesionalan i korektan odnos s Dodikom, kao i s Izebtegovićem, Radončićem i drugima", napomenuo je Čović.\n"Treba očekivati da će u tome biti prisutna i podrška međunarodnih institucija. Uvjeren sam da se pozicija tri naroda ne može unitštiti ni dotaknuti, ne može se eliminisati iz institucija. Svi koji pokušavaju na takav način djelovati treba da znaju da time ukidaju BiH, a ja u tome ne želim biti sagorovnik", naglasio je Čović.\nTrgovska gora bila jedna od tema sastanka Dodika sa rukovodstvom Hrvatske


Početak/Sport/Kosanović preuzeo Radnički\nmajav 20. avgusta 2019.\nNovi trener Radničkog iz Niša je Milorad Kosanović, koji je upravo održao prvi trening sa ekipom sa Čaira.\nKosanović iza sebe ima bogatu trenersku karijeru. U dva navrata vodio je Crvenu zvezdu, dugo je radio u Kini, bio je direktor Vojvodine u vreme kada je osvojila svoju drugu titulu prvaka velike Jugoslavije 1989. godine, a poslednjih godina sa uspehom je radio u nekoliko klubova u Srbiji – Novom Pazaru, Borcu, Radniku i Napretku. Kosanović je obavljao i selektorsku funkciju u reprezentaciji Malte. Njegovim dolaskom Radnički je svakako dobio trenera koji može da ispuni visoke ciljeve kluba, piše na sajtu kluba.\nFudbaleri Radničkog u nedelju od 18:30 sati, dočekuju subotički Spartak u utakmici 6. kola Superlige Srbije.\nPredstavljanje Kosanovića niškim medijima organizovano je za sutra u podne u press sali na stadionu Čair.\nFK Radnički Kosanović novi trener\nFudbaleri Radničkog remizirali u Subotici\nFudbaleri Radničkog nakon dva meseca pauze nastavljaju takmičenje u Superligi Srbije\nFudbaleri Radničkog remizirali sa Sarajevom


nedelja, 22 decembar 2013 00:00\nHumanitarni projekat "Mesec solidarnosti", sproveden u organizaciji Unije studenata opštine Vršac, Crvenog krsta Vršac, Narodnog pozorišta Sterija, Kulturnog Centra Vršac i neformalnog udruženja Dobro delo, uspešno je okončan minulog vikenda. Cilj projekta je bio da se kroz raznovrsne akcije promoviše solidarnost i prikupe sredstva za obnovu Kluba Izazov, kao i da se prikupe slatkiši, odeća i igračke za decu iz Doma za decu i omladinu "Vera Radivojević" u Beloj Crkvi.\nProjekat je započet 1. decembra svečanim koncertom hora Iuventas, orkestra i ansambla Vila iz Novog Sada i KUD - a Laza Nančić u Narodnom pozorištu Sterija, a zatim su sledile akcije dobrovoljnog davanja krvi, Zumba žurka, turnir u stonom fudbalu i humanitarna žurka. Organizatori posebno ističu da su od samog početka projekta naišli na veliku podršku. Ta podrška se manifestovala kroz 19 prijatelja projekta kao i više od 600 sugrađanki i sugrađana koji su učestvovali u projektu.\n- Svakodnevno su nam se javljali sugrađani da pitaju kako se mogu uključiti i pomoći, naglašavaju organizatori i dodaju - Veliki broj prikupljenih slatkiša, odeće i igračaka za decu, 60.000 dinara kao i 21 dobrovoljni davalac krvi su pokazatelji da je projekat prevazišao očekivanja.\nPrijatelji projekta: Centar za energetsku efikasnost - CEFIX, AVP Vila, "ClickMan", Vinarija Pavlović, TirkeArt, Krugher & Brant, Klub "Izazov", portal "eVršac" , Foto klub Vršac, Centar "Millennium", Moto klub "Vršac" , KNM BMW Vršac, KUD "Grozd", KUD "Laza Nančić", TV Banat, Lugano bend, Caffe "Scena", Poslastičarnica Đorđević, Dom učenika srednjih škola Vršac.\nnedelja, 20 april 2014 00:00\nUnija studenata opštine Vršac i Udruženjene ljubitelja starina "Feliks Mileker" organizovali su prvo Uskršnje takmičenje u tucanju jajima "Tucijada".\nPrvo mesto osvojio je Nikola Matić, student iz Vršca i poznati muzički umetnik. Drugo mesto je osvojila Ana Stanković, dok su treće mesto su podelili Mirela Grujesku i Milorad Bakić. Na takmičenju je učesvovalo 43 takmičarki i takmičara, a najmlađa takmičarka rođena je 2010. godine, dok je najstariji takmičar rođen 1967. godište.\nTucijadu je prisustvao i veliki broj roditelja mladih učesnika i učesnica, kao i njihovih članova familije. Najbolja četiri takmičara su osvojili medalje a najbolji među njima besplatnu EYCA karticu.\nMiljana Nikolić (predsednica)\nJovana Jović (potpredsednica)\nRastko Mrđa (sekretar)\nDunja Marić (Glavni i odgovorni urednik portala)\nDa li ste spremni za Beer Fest?


Mirković: Uopšte nije prijatna situacija...\nNaslovna / Fudbal / Domaci fudbal / Mirković: Uopšte nije prijatna situacija...\n2018-10-23 15:08 > 15:08\nZoran Mirković, trener fudbalera Partizana, priznao je da ekipa ne čeka u dobrom raspoloženju meč sa Zemunom u osmini finala Kupa, zbog kiksa protiv Spartaka.\n"Igramo protiv dobre ekipe u ne baš dobrom momentu za nas. Imali smo 'falš' korak u Kuli, očekivali pobedu, ali nismo je ostvarili i raspoloženje nam nije na najvišem nivou. Ipak, čeka nas Kup gde nema popravke i potrebna je maksimalna koncentracija", rekao je Mirković na konferenciji za medije u Sportskom centru Teleoptik.\n"U prvom poluvremenu smo teško pravili šanse, dok smo u nastavku napravili dosta akcija, ali kada odnosom ne zaslužiš neke stvari ne možeš da očekuješ sreću. Imamo problem sa realizacijom i golovima, ali kao i u drugim segmentima to je posao cele ekipe. Šanse moraju da se pripreme i realizuju, a generalno nismo tim koji traži 'dubinu' i bez toga protivnicima je lakše da nas neutrališu. Radimo na tome".\n"Mi smo deo Partizana, velikog kluba, sa velikim pritiskom i mora sa njim da se nosi. Ko to ne može brzo ćemo se razići svi i to je realnost".\n"Situacija nije prijatna, čak je lošija nego pre dva meseca što se tiče bodovne razlike. Ne možemo da kalkulišemo kad smo u minusu, već samo da igramo maksimalno. Za šta će to biti dovoljno i za koju poziciju, videćemo. Neke stvare ne zavisi od nas, moramo sebe da gledamo", zaključio je Mirković.\nUtakmica Zemun - Partizan igra se sutra od 14 sati na stadionu u Gornjoj Varoši.\nKafu, Marin i Rodić ostali u Beogradu\nJanković: Kada igraš za klub kao što je Partizan znaš kakva su očekivanja\nDrugi dan, drugo pojačanje za Partizan!\nStara dama pikirala dva Srbina, Francuza i Brazilca\nPrethodna LUKOVIĆ: “BILI SMO BLIŽI POBEDI”!


► Đilas: Američki ambasador gostovanjem na Pinku pokazuje da je bez sumnje na\nĐilas se u pismu "javno zahvalio" Godfriju što je svima koji se bore za "osnovne demokratske vrednosti", tim potezom definitivno pokazao da je u toj borbi "na drugoj strani".\n"Sumnjali su mnogi u to i do sada na osnovu Vaših izjava, zbog osuda opozicije i glorifikovanja Aleksandra Vučića i Ane Brnabić. Posle ovoga, razloga za sumnju više nema", rekao je Đilas.\nĐilas je poručio Godfriju da je prihvatio da bude gost na "privatnoj televiziji Aleksandra Vučića", kojoj opozicija "nema pristup godinama" i koja "ne informiše građane nego ih najbrutalnije laže".\n"Prihvatili ste da budete gost u emisiji koja je napravljena da pokrije Utisak nedelje Olje Bećković i to u trenutku dok se u Srbiji televizija N1 izbacuje sa državnih kablovskih operatera. Istih onih na kojima se Nova S nikad nije ni emitovala", rekao je Đilas u otvorenom pismu.\nĐilas je ocenio da Godfriju "nije bitno" to što zbog "fašističke kampanje koju predvodi Pink" u Srbiji ljude "ubijaju, prebijaju, isteruju s posla i progone novinari".\n"Bitno je da je onaj koga podržavate spreman da potpiše priznanje Kosova i da kompanijama koje dolaze iz vaše zemlje da poslove vredne milijardu evra bez tendera. Zato mu se sve to toleriše, zato ga obasipate rečima pohvale i divljenja, dok stotine hiljada ljudi, u Vučićevim seobama naroda, odlazi iz zemlje", rekao je Đilas.\n26.01.2020, 20:51h RAVNOPRAVNOST - PRAVO U SRIDU Preporuči\nSrbi Dalmatinci kažu : Pravo u SRIDU ! Ali ipak da ga saslušamo šta će da kaže o ravnopravnim uslovima nastupa na medijim !


Obavezna dekriminalizacija policije | SerbianForum\nObavezna dekriminalizacija policije\nPripadnici policije traže promene\nIzvor: Blic Marko Petković | 08. 07. 2011. - 18:04h\nNezavisni policijski sindikat Srbije podneo je zahtev Ivici Dačiću, ministru unutrašnjih poslova Srbije, da u roku od osam dana formira komisiju koja će ispitati navode o sprezi policije sa kriminalom. Momčilo Vidojević, predsednik ovog sindikata, rekao je da u policijskim upravama postoje brojne nepravilnosti, kršenje zakona i korupcija koje sindikatu prijavljuju brojni policajci, što je jedan od razloga za obraćanje ministru Dačiću.\nPolicija mora da se očisti od kriminala: Čelnici Nezavisnog policijskog sindikata\n- Poslednjih nekoliko godina u medijima se pojavljuju tvrdnje da su mnogi Dačićevi saradnici, pojedinci iz vrha MUP-a, kao i pojedini načelnici policijskih uprava i njihovi saradnici, upleteni u mnoge kriminalne radnje. Od kolega policijskih službenika sa terena dobijamo pozive da prenesemo ministru kako su mnogi od tih navoda tačni i da je vreme da se stane na kraj bahatom i kriminalnom ponašanju pojedinaca - preneo je Vidojević deo zahteva upućenog ministru unutrašnjih poslova.\nOn kaže i da je “trenutno stanje u policiji najgore od kada ona postoji”, jer su njeni službenici pod stalnim pritiskom, da su im “vezane ruke”, da rade u pohabanim uniformama i sa lošom opremom.\n- Za proteklih pet godina zabeleženo je 9.095 napada na policijske službenike, od toga četiri smrtna ishoda, a 2.176 ih je povređeno. Policajac nikada nije imao lošiji status u društvu i nikada njegovo materijalno stanje nije bilo gore nego sada. To je posledica poslednjih pet godina mandata direktora policije Milorada Veljovića - rekao je Vidojević i poručio da će, ukoliko se ne formira komisija, Nezavisni policijski sindikat Srbije (NPSS) zatražiti ostavku Dačića i Veljovića, ali i da će da se obratiti višim instancama.\nOn je istakao i da službenici policije, zbog kriminalnih radnji svojih kolega, ne znaju kome da se obrate za pomoć.\n- Policajci ne veruju više nikome, pogotovo Upravi za borbu protiv organizovanog kriminala i Sektoru unutrašnje kontrole. Primer su dva inspektora unutrašnje kontrole koji su na osnovu dva dopisa koje smo poslali, žaleći se zbog krivičnog dela jednog načelnika policijske uprave, meni kao predsedniku sindikata rekli da je on spreman da se dogovori sa mnom - otkrio je Vidojević.\nSa njim se složio i Miloš Jelenković, zamenik predsednika NPSS-a, koji primećuje da se mnogo policajaca trudi da zatvori oči pred onim što se dešava oko njih.\n- Došli smo u situaciju da u Nišu policajci beže od posla. I ono što moraju, oni izbegavaju da rade, jer svakodnevno gledaju primere kako policajci prolaze na sudu gde su gonjeni po privatnim tužbama ili po službenoj dužnosti - kaže Jelenković koji je istakao da su posle demokratskih promena 5. oktobra 2000. mnogi policajci očekivali napredak policije, njenu decentralizaciju, depolitizaciju i demilitarizaciju, ali da to nije do danas učinjeno.\nOn je dodao da bi u srpskoj policiji trebalo da se primeni i četvrti standard - dekriminalizacija.\nMomčilo Vidojević podsetio je i na nedavno potpisani kolektivni ugovor kojeg je ocenio kao mrtvo slovo na papiru.\n- Uprkos velikim očekivanjima, policajci od njega nisu ništa dobili. To je samo još jedan u nizu ministrovih “autograma”, posle kojih nema nikakvih promena u policiji - zaključio je predsednik NPSS-a.


Karden: Saradnja Beograda sa Haškim tribunalom treba da bude nastavljena\nKomisija Sjedinjenih Država za bezbednost i saradnju u Evropi, koju predvode članovi američkog Kongresa, pozdravila je hapšenje Radovana Karadžića, optuženog 1995. godine za zločin genocida i niz drugih zločina protiv čovečnosti, počinjenih tokom rata u Bosni i Hercegovini. Tim povodom kopredsedavajući Komisije, demokratski senator Bendžamin Karden, dao je eskluzivni intervju Srpskom servisu Glasa Amerike.\n«Smatram da je Karadžićevo hapšenje bitno iz nekoliko razloga. Pre svega, on je verovatno najozloglašeniji haški optuženik, odnosno begunac, optužen za ratne zločine počinjene u bivšoj Jugoslaviji. Njegovo hapšenje je, dakle, značajno sa stanovišta pravde. Međutim, to hapšenje takođe ukazuje na napredak ostvaren u Srbiji, koja je smogla snage da pripremi predaju jednog od glavnih vinovnika ratnih zločina radi suđenja pred Haškim tribunalom. Drugim rečima, mislim da je reč o važnom koraku učinjenom od strane Srbije, u odnosu na članove porodica ratnih žrtava, i važnom koraku sa stanovišta međunarodne pravde.»\nSenator Karden napominje da saradnja Beograda sa Haškim tribunalom treba da bude nastavljena sve dok svi optuženici ne budu privedeni pravdi.\n«Postoji i drugi begunci koje takođe treba privesti. Svi ti slučajevi su veoma važni. No, Karadžić je naravno bio simbol za sve one koji nastoje da izbegnu pravdu, i mi smo veoma zadovoljni činjenicom da je uhapšen.»\nSenator Karden je posebno pozdravio odvažnost nove vlade u Srbiji koja je rešila da se oslobodi Karadžića.\n«Kako je istaknuto na brojnim sastancima, ovo je očigledno veoma bitan korak napred za Srbiju i njenu evropsku integraciju. Takođe smatram da je ovo od izuzetne važnosti za dobrobit naroda Srbije.»\nPo rečima senatora Kardena hapšenje Karadžića je dobra vest i za širi region i sve one koje podržavaju ljudska prava i pravdu u svetu.\n«Odlazak Karadžića pomoći će da se zatvori poslednja stranica tog poglavlja u istoriji regiona. Ali kao što sam već istakao, njegovo hapšenje je bitno ne samo za region i za sve one koji su trpeli ratne zločine, kao i za samu Srbiju, nego i za stvar pravde u međunarodnoj zajednici.»\nSenator Karden je posebno čestitao novim vlastima u Beogradu i snagama bezbednosti koji su sproveli akciju hapšenja Radovana Karadžića.


Dan uoči Vučićeve posete Kosovu – Nadlanu.com\nDan uoči Vučićeve posete Kosovu\nObjavljeno 11. maja 2013. / 14:45:15\nZamenik šefa poslanika Srpske napredene stranke Zoran Babić rekao je Tanjugu da će Vučić razgovarati sa građanima i pokušati da im objasni da je sporazum, takav kakav je, u ovom trenutku, dobar.\nBabić kaže da ni SNS, ali ni Vučić nemaju čega da se stide i nemaju razloga da se boje da izađu pred građane Srbije, “bilo da oni žive na Kosovu i Metohiji ili u ostatku Srbije”.\n“Posetu Vučića Kosovu vidim kao šansu da pobedi razum nad tvrdoglavošću i vidim kao priliku da se odagnaju sve sumnje, netačne i zlonamerne informacije koje su neki ljudi zarad lične koristi i političke afirmacije koristili”, poručio je Babić i dodao da ti pojedinci žele da povuku Srbiju unazad, ali da im to neće uspeti.\nOn je mišljenja da će građani koji žive na KiM prepoznati da je ovaj sporazum dobar i da će im obezbediti bezbednost.\nBabić je dodao i da ovaj sporazum nije idealan, te da to SNS nije ni krila, ali da je u ovom trenutku najbolji.\n“Verujem da će poseta Vučića dovesti do toga da se u implementciju tog sporazuma uđe snažno, zajednički i u punom kapacitetu, i to kako, zbog bezbednosti , boljeg i kvalitetnijeg života ljudi na KiM, tako i svih građana Srbije…Politički, lični interesi nad opštim su prošlost”, ukazao je Babić.\nŠef poslaničke grupe Demokratske stranke Borislav Stefanović, komentarišući posetu Vučića, kaže da za Tanjug da je na vladi da ubedi političke predstavnike Srba na severu Kosova da je ovo najbolji sporazum u datim okolnostima i ocenio je da to neće biti jednostavno, “pre svega zbog predistorije njihovih odnosa i zbog neispunjenih predizbornih obećanja”.\nStefanović smatra da jedan značajan deo te strukture u suštini prihvatio sve to, tako da “u velikoj meri ova poseta predstavlja pokušaj umirivanja i ubeđivanja onog manjeg dela koji to još nije prihvatio”.\nOn ipak ukazuje da jedna poseta i razgovor ne znače niti rešavanje problema, niti je od presudnog značaja da bi se jedan problem, poput implementacije sporazuma mogao rešiti.\nUpitan da li može da se obezbedi implementacija sporazuma do 21. maja, Stefanović kaže da bi to bilo dobro za Srbiju.\n“Da li će to i biti zavisi od umešnosti i snage vlade da argumentima ubedi onaj, manji deo, koji još uvek to nije prihvatio”, poručio je Stefanović.\nSocijalista Dejan Radenković pohvalio je Vučićevu nameru da narodu na severu Kosova prenese stav vlade i parlamenta i da “razbije” predrasude koje postoje kod stanovništva, a koje su zasnovane “na nekim manipulacijama pojedinaca koji su politički motivisani ili su vođeni ličnim interesima da manipulišu tim ljudima”.\n“Narodu mora da se kaže da oni nemaju drugu vladu osim ove, niti drugog predsednika Srbije”, istakao je Radenković i dodao da očekuje da će Vučić stanovništu na severu Kosova uspeti da objasni da je briselski sporazum od interesa za Srbiju i da predstavlja korak napred ka boljoj budućnosti.\nSporazum, kako je objasnio, nije baš tako na štetu Srbije koliko se Srbima na severu prikazuje, navodeći da u Prištini, iako je to manje poznato srpskoj javnosti, nisu zadovoljni sporazumom.\n“I to je ono što je naša prednost i ne smemo sami sebi da kopamo jamu”, rekao je Radenković i dodao da su mu albanski intelektualaci preneli da “zapravo Hašimu Tačiju i vladi u Prištini mogu da pomognu Srbi koji rade na tome da sporazum ne zaživi”.\nI šef poslanika URS Srbije Vladimir Ilić smatra da je dobro što će Vučić posetiti građane severa KiM, jer će moći da im saopšti argumente za prihvatanje sporazuma, ali i da čuje njihove.\n“Mislim da treba da se čuje argumentacija vlade i Vučića, koji predstavlja najjaču političku stranku u Srbiji, a koja preuzima u ovim okolnostima i najveću odgovornost”, rekao je Ilić I naveo da neće biti lako ubediti Srbe, ali da od toga ne treba odustajati.\nOn je rekao da potpuno razume strah ljudi koji žive na KiM, imajući u vidu sve okolnosti i sve ono što se desilo u poslednjih 20 i 50 godina, ali da sa druge strane Srbija nema mnogo manevarskog prostora.\nPrema njegovim rečima, Srbija ne može da bude taoc jednog dela zemlje.\n“Mislim da imamo sporazum koji obezbeđuje opstanak Srba na severu KiM, a Srbija nije priznala nezavisnost Kosova”, zaključio je Ilić.\nPredstavnici Vlade Srbije razgovarali su ranije sa predstavnicima Srba sa Kosova i Metohije o implementaciji briselskog sporazuma, a poseta Vučića je nastavak tih razgovora.\naleksandar vučićbriselski sporazumkosovo i metohija


OŠTRA REAKCIJA KREMLJA: Rusija će snažno odgovoriti na sankcije Amerike! | Novosti.RS\nOŠTRA REAKCIJA KREMLJA: Rusija će snažno odgovoriti na sankcije Amerike!\n15. 04. 2021. u 15:53\nRUSIJA će snažno odgovoriti na nove sankcije koje su im uvele SAD, rekao je danas visokorangirani diplomatski izvor za TASS.\n- Kao u ranijim slučajevima, odgovor će biti snažan - rekao je neimenovani diplomata.\nRazlog za uvođenje novih sankcije je, kako tvrdi Vašington, mešanje Moskve u američke izbore 2020. godine i sajber napad za koji američka vlada optužuje Rusiju, prenose agencije.\nNapad na softver kompanije Solar Vinds navodno je omogućio hakerima da pristupe hiljadama kompanija i vladinih agencija koje taj softver koriste.\nAmbasador SAD u Moskvi pozvan na razgovor\nRusko Ministarstvo inostranih poslova saopštilo je da je neizbežno da Moskva odgovori na nove američke sankcije i pozvalo je ambasadora SAD u Moskvi na "teške razgovore".\nRusko Ministarstvo ističe da su nove američke sankcije u suprotnosti sa izjavom predsednika DŽoa Bajdena da želi da normalizuje odnose sa Moskvom, što je rekao ruskom predsedniku Vladimiru Putinu ranije ove nedelje.\nPortparolka ruskog Ministarstva spoljnih poslova Marija Zaharova rekla je da su neprijateljski koraci SAD opasno podigli temperaturu konfrontacije između Moskve i Vašingtona i da će SAD morati da plati za narušavanje bilateralnih veza.\nRusija Amerika Sjedinjene Američke Države Amerika i Rusija sankcije Rusiji Solar vinds\nSAD i dalje pažljivo prate aktivnost ruske vojske kod granica sa Ukrajinom i pozivaju Moskvu da pokaže transparentnost u svojim postupcima, rekao je šef Pentagona Lojd Ostin. I NATO je zabrinut zbog „povećanja ruskog prisustva kod granica Ukrajine“ i poziva Rusiju na deeskalaciju.


"Moje sutra počinje danas" – učenici OŠ "Branko Radićević" sa listom potrebnih rekvizita posetili predsednika opštine | PČINJSKI 017 - PORTAL\nUčenici i učenice Osnovne škole „Branko Radičević“ iz Bujanovca su pokrenuli akciju sa željom da pozovu donosioce odluka u svojoj opštini da čuju njihove ideje i potrebe i preduzmu potrebne korake da se na njih adekvatno odgovori.\nU saradnji sa nastavnicima fizičkog vaspitanja deca su napravila listu potrebnih rekvizita koji im nedostaju za nastavu fizičkog i zdravstvenog vaspitanja. Sa svojim predlozima su se obratili nadležnima kako bi ih podržali i sagledali sve mogućnosti lokalne samouprave za realizaciju akcije.\nUčenike i učenice su primili predsednik opštine Bujanovac Nagip Arifi, načelnik za javne službe Fejzija Zećiri i stručna saradnica za obrazovanje Gabrijela Tomić, kojima su deca izložila svoj problem i zatražila pomoć za nabavku rekvizita za nastavu fizičkog vaspitanja, stoji u saopštenju za medije NVO Praxis-a.\nSem zahvalnosti za izdvojeno vreme, deca su iznela razloge za kvalitetnu nastavu fizičkog vaspitanja, ukazujući pritom na važnost aktivnog učešća mladih u Bujanovcu. Predsednik opštine je pohvalio ovu inicijativu i saglasio se sa činjenicom da je potrebno poboljšanje uslova rada u školi. Svesna te činjenice, lokalna samouprava je potpisala ugovor o izboru izvođača radova za rekonstrukciju Osnovne škole „Branko Radičević“, čije renoviranje podrazumeva i nabavku školskog nameštaja. Istaknuto je da postoje napori da se deci obezbede što bolji uslovi za školovanje.\nUčenici i učenice su predstavnicima lokalne vlasti poklonili hamere sa ispisanim i nacrtanim zahtevima i majice sa sloganom „Moje sutra počinje danas“, i predali dopis sa zahtevima. Zauzvrat su dobili ukoričene sveske i olovke koje bi koristili za ispisivanje novih ideja i akcija. Cilj aktivnosti koje su organizovane sa učenicima i učenicama bio je da ih osnaži i poveća njihovu participaciju u kreiranju i donošenju politika u svojoj sredini kroz dostupne mehanizme, kao i da podstakne njihov aktivizam kako bi uticali ne promene u svom okruženju. Kroz posmatranje svog okruženja, učenici i učenice su nastojali da identifikuju potrebe i probleme u čije rešavanje bi voleli da se uključe i na njih utiču.


Zašto je novi šef FBI Trampov dečko koji obećava - Sputnjik Srbija\n05:43 14 Jun 2021\n17:39 07.06.2017 (osveženo 17:53 07.06.2017) Preuzmite kraći link\nKada je američki predsednik Donald Tramp početkom maja smenio dotadašnjeg šefa FBI Džejmsa Komija, za mnoge, pa i za Komija samog, ta vest je iznenađenje.\nStoga i ne čudi što se u američkim medijima spekulisalo da će novi kandidat američkog predsednika za prvog policajca takođe biti iznenađenje. Međutim, to se nije desilo. Novi kandidat je Kristofer Rej, blizak saradnik i Komija, ali i prethodnog šefa FBI Roberta Milera.\nKarijeru u državnim institucijama Rej je počeo 1997, kada je bio pomoćnik državnog tužioca SAD za Severni okrug Džordžije. U Vašington je prešao 2001.\nPredsednik Džordž Buš nominovao ga je za pomoćnika državnog tužioca Krivičnog odeljenja Ministarstva pravde za 2003, a Senat je jednoglasno podržao Rejovu nominaciju. Tokom Bušove administracije, Rej je bio jedan od najbližih Milerovih i Komijevih saradnika u Ministarstvu pravde.\nDok je od 2003. do 2005. bio na dužnosti pomoćnika, Komi je obavljao funkciju zamenika državnog tužioca, dok je Miler bio šef FBI. Svoju vernost dvojici starijih kolega dokazao je 2004, kada je bio spreman da sa njima podnese ostavku zbog neslaganja sa planovima Bele kuće u programu nadzora potencijalnih terorista u SAD.\nPrema pisanju tadašnjih medija, Rej je rekao Komiju: „Vidi, ne znam šta se tačno dešava, ali pre nego što iskočite, upozori me, tako da možemo da iskočimo zajedno“.\nNakon što je napustio državnu službu 2005, Rej je postao partner u advokatskoj firmi „King i Spalding” i radio je u njihovim kancelarijama u Atlanti i Vašingtonu.\nKao advokat, zastupao je kontroverznog guvernera Nju Džerzija Krisa Kristija u aferi „Bridžgejt”. Prema optužbama, Kristi je, sveteći se jednom lokalnom političaru, zatvorio nekoliko traka na Mostu Džordža Vašingtona (otuda i ime afere: eng. bridge — most). Troje najbližih Kristijevih saradnika proglašeno je krivim za federalni zločin, ali Kristi je oslobođen optužbi.\nRej je takođe zastupao nekoliko kompanija koje su na listi prvih sto najvećih kompanija u SAD.\nRej je bio samo jedan na dugačkoj listi mogućih kandidata za mesto šefa FBI. Portparol Bele kuće Šon Spajser rekao je da je Tramp istog dana kada je obavio razgovor sa Rejom, razgovarao sa još jednim zvaničnikom Bušove administracije, Džonom Pistolom, koji je bio zamenik direktora FBI između 2004. i 2010. godine.\nPistol je kasnije bio administrator Uprave za bezbednost transporta do 2014, a potom predsednik Univerziteta „Anderson” u Indijani. Opšte je poznato u vašingtonskim krugovima da je Pistol blizak prijatelj potpredsednika Majka Pensa.\nDrugi kandidati, senatori Džo Liberman i Džon Kornin, kongresmen Trej Gaudi, sudija Majkl Garsija, tužiteljka Alis Fišer, službenik FBI Ričard Mekfili, skinuti su sa spiska kandidata iz različitih razloga.\nKako američki mediji prenose, predsednik Tramp, vrhovni tužilac Džef Sešons i njegov zamenik Rod Rozenstin razgovarali su i sa trenutnim v. d. direktora FBI Endruom Mekabijem, savetnicom za domovinsku bezbednost Fren Taunzend, kao i sa bivšim guvernerom Oklahome Frenkom Kitingom.\nTramp: Brzo ću imenovati novog direktora FBI\nPens: Smenjivanje šefa FBI nema veze s istragom o Trampu\nšef, FBI, direktor, imenovanje novog direktora FBI, FBI, Robert Miler, Kristofer Rej, Džejms Komi


RTS :: Koja deca će večeras moći da gledaju Partizan u Humskoj?\nFudbal Koja deca će večeras moći da gledaju Partizan u Humskoj?\nčetvrtak, 22. avg 2019, 10:57 -> 11:58\nKoja deca će večeras moći da gledaju Partizan u Humskoj?\nFudbaleri Partizana od 21 sat igraju prvu utakmicu 4. kola kvalifikacija za Ligu Evrope protiv norveškog Moldea i to pred praznim tribinama. Tako je prvobitno odlučila Uefa, zbog nedoličnog ponašanja navijača. Situacija se u međuvremenu malo promenila, pa će crno-beli ipak imati podršku u Humskoj, možda ne najbrojniju, ali najiskreniju verovatno da.\nKapije Partizanovog stadiona večeras će se ipak otvoriti za publiku, ali samo onu odabranu.\nNa molbu FK Partizan po članu 73 (h) DR utakmici plej-of faze kvalifikacija za Ligu Evrope regulativno telo Uefe je dozvolilo prisustvo dece uzrasta do 14 godina koja pripadaju Omladinskoj školi fudbala crno-belih ili školama fudbala u Beogradu i Srbiji.\nIako je Evropska fudbalska komisija stroga, neki će možda reći i rigorozna, ovo je prvi put da dozvoljava ovako nešto.\nKoliko će dece večeras navijati za Partizan sa ovog mesta i kako su odabrana reći će nam direktor marketinga FK Partizan, Predrag Vujović.\n"Sada imamo spiskove koji su potvrđeni i sortirani u dogovoru sa našom omladinskom školom. Ne mogu vam reći tačan broj, ali otprilike 4.700 dece. Uefa je bila rigorozna, mogu doći mladi fudbaleri do 14 godina, članovi naše omladinske škole i članovi drugih klubova, sa pratiocima koji su njihovi treneri i staratelji, odnosno ljudi koji sa njima rade i sarađuju", rekao je Vujović za RTS.\nOn je istakao da će svi biti smešteni na zapadnoj tribini stadiona, da će dobiti posluženje, a potom obrazložio kako su deca birana.\n"Nažalost, u kratkom vremenskom periodu smo to objavili i oglasili. Interesovanje je ogromno, ali broj je takav jer mi ne možemo i ne smemo da prihvatimo da neko dođe sa dvoje ili troje dece i kaže: 'Evo, ono bi da uđe, ja sam mu staratelj'. Zna se po standardima koliki je broj i mislim da na 12 dece ide jedan trener. Nama će doći školice koje sarađuju sa našom fudbalskom školom, to su ozbiljne oganizacije širom Srbije, ali i Republike Srpske. Imamo škole iz Novog Pazara, Niša, Novog Sada, Bijeljine, Kragujevca, Leskovca..."\nMnogi roditelji ne dovode decu na stadion u pravo iz straha od incidenata, što se, moramo da kažemo, dešava kada su utakmice Partizana i Crvene zvezde u pitanju. Možda bismo ovakve načine sankcionisanja mogli da praktikujemo i u domaćem prvenstvu, pa da se deci koja vole i treniraju fudbal omogući da ga gledaju u sigurnim uslovima.\nPartizan je tražio privremenu suzpenziju kazne, ali je Uefa to odbila. Ipak, žalbeni postupak se nastavlja pa se crno-beli nadaju da će kazna biti prepolovljena i da će naredni evropski meč kao domaćin igrati pred publikom. Koliko ćemo čekati na tu odluku?\n"Možemo da predložimo, ne možemo da insistiramo zbog prethodne kazne. Mislim da bi to trebalo da bude najkasnije posle revanša sa Norvežanima", zaključio je Vujović.\nUefa je FK Partizan kaznila i novčano sa 24.250 evra. Kazna za sledeći incident mogla bi da bude rigoroznija.\nTrener Partizana Savo Milošević rekao je i da izostanak publike i te kako odgovara protivničkom timu.\nDuel između Partizana i Moldea na programu je od 21 sat uz direktan prenos na našem Prvom programu, kao i na Prvom programu Radio Beograda, strim je na RTS planeti, a na našem portalu možete pratiti tok meča i kretanje rezultata.\n(četvrtak, 22. avg 2019, 14:20) - anonymous [neregistrovani]\nće i deca da budu glasna i da pruže podršku Partizanu .\n(četvrtak, 22. avg 2019, 13:49) - Miloje [neregistrovani]\nOdlično. Taman da dečica u miru odu na stadion i da nema huligana.\n(četvrtak, 22. avg 2019, 13:06) - anonymous [neregistrovani]\nPo opisu odnosno uslovima fife plasim se da ce i posle ove mlade publike biti povoda za jos kazni ,jer su partizanovci na celu sa upravom pomislili da ce im proci kao u prvenstvu Srbije, kada zaprete celnicima FSS da im se ispune uslovi ili ce napustiti 1 u ligu, u kojoj bez njih nema fudbala…. Da vide kad mocnici odlucuju kako ce proci...\nVulvsi "ujeli" Palas, crveni karton Milivojevića\nŠalke i Štutgart podelili bodove\nRonaldo (napokon) pobedio koronavirus


Po zvaničnim podacima u Srbiji živi 147.000 pripadnika romske manjine (oko 2% ukupne populacije), ali je stvarni broj mnogo veći. Romkinje i Romi u Srbiji susreću se sa velikim izazovima u različitim oblastima života o čemu svedoče i sledeći statistički podaci:\nOko 70% Roma živi u neformalnim naseljima (bez električne energije, kanalizacije, tekuće vode i sanitarija u stambenim objektima, nizak nivo higijenskih uslova i sl.)\nOd ukupno broja, 72,1% Roma je neaktivno, a samo 27,9% aktivno, što ukazuje na visok nivo nezaposlenosti Roma i veliku zavisnost od socijalnih davanja.\nObrazovna struktura romske populacije je nepovoljna. U proseku, samo 64% romske dece završava osnovno obrazovanje (93% u ukupnoj populaciji), dok je stopa ranog napuštanja osnovne škole 80% (8% u ukupnoj populaciji). Srednju školu završava 11,05% a višu i visoku tek 0,7% Roma i Romkinja.\nOčekivani životni vek Roma je 62,2 godina (74,1 godina za ukupnu populaciju).\nSedam meseci od formiranja mobilnih timova, krenulo se u drugu fazu projekta „Tehnička pomoć za unapređenje životnih i stambenih uslova romske populacije u neformalnim naseljima – Stanovanje Roma“, pa je u Paraćinu danas, 18. oktobra održana radionica na kojoj su članovi mobilnih timova razmenili iskustva i primere dobre prakse, ali i izazove sa kojima se suočavaju u radu.\nPodsećamo, mobilni timovi formirani su sa ciljem prepoznavanja i sagledavanja realnih potreba romske populacije na terenu, kao i utvrđivanja podrške koja je potrebna kako bi se poboljšao njihov sveukupni položaj, a u skladu sa Strategijom za socijalno uključivanje Roma i Romkinja u Republici Srbiji 2016-2025.\nTom prilikom otpočeo je i proces operativnog planiranja mobilnih timova za 2019. godinu u skladu sa metodologijom Projekta, koja istovremeno uvažava potrebe romske zajednice i kapacitete lokalnih zajednica da na iste daju adekvatne odgovore.\nSlična radionica održana je u Nišu tokom prošle nedelje.\nInače, mobilni timovi imaju za zadatak da povezuju sve ključne aktere i institucije na lokalnom nivou koje se bave inkluzijom Roma.\nIstovremeno, mobilni timovi omogućavaju direktan odgovor na konkretne izazove romske populacije i predstavljaju vezu između romske populacije i lokalne samouprave.\nProjekat „Tehnička pomoć za unapređenje životnih i stambenih uslova romske populacije u neformalnim naseljima – Stanovanje Roma“ jedna je od inicijativa koje u ovom momentu podržava Evropska unija uz saradnju i ko-finansiranje Vlade R. Srbije.\nUgovorno telo projekta je Ministarstvo finansija, a glavni korisnici su Ministarstvo građevinarstva, saobraćaja i infrastrukture i Kancelarija za ljudska i manjinska prava.\nCilj projekta je da doprinese pametnom, održivom i inskluzivnom rastu u Republici Srbiji kroz promociju i unapređenje socijalnog uključivanja romske populacije.\nTo će omogućiti bolji životni standard u skladu sa ciljevima utvrđenim Strategijom Evropa 2020, kao i približavanju EU standardima u oblastima zapošljavanja, obrazovanja, socijalne zaštite i stanovanja.\nVažan deo projekta je šema bespovratnih sredstava (grantova) u okviru koje se podržava 11 projekata na lokalnom nivou u ukupnoj vrednosti od 7,55 miliona evra.\nU okviru inicijative biće obezbeđeno stambeno rešenje za preko 1.000 Romkinja i Roma, te poboljšanje infrastrukturnih uslova za preko 6.000 pripadnika romske populacije.\nmiljan rašić mobilni timovi Paraćin romi sastanak\nRARIS: Muzeje u istočnoj Srbiji godišnje poseti 150...\nBor: Hapšenje zbog razbojništva i teške krađe\nZaposleni ,,Vodovoda” podržali novo rukovodstvo na...


Novosađani donirali CTG aparat za rad srca bebe Institutu u Beogradu | InfoNet Vojvodina\nNOVI SAD/BEOGRAD – Institut za onkologiju i radiologiju Srbije jedna je od retkih zdravstvenih ustanova koja obavlja zahvate na trudnicama obolelih od kancera. Da bi, tokom zahvata, lekari mogli bolje da prate stanje bebe kod trudnice, neophodan je CTG aparat.\nUpravo taj CTG aparat ova zdravstvena ustanova dobila je zahvaljujući humanosti Novosađana, koji su učestvovali u humanitarnoj akciji. Ona je trajala od maja ove godine, a na nedavno održanoj dobrotvornoj žurci sakupljena je ukupna suma, piše portal Moj Novi Sad.\nCTG aparat, Foto: Srboljub Petković\nCTG aparat Institutu su u sredu donirali predstavnici Fejsbuk grupe “Free treninzi Đačko”, koja je deo Sportskog društva “Novolin“. Cela ideja o donaciji potekla je od Srboljuba Petkovića, jednog od trenera koji vodi besplatne treninge. Njegova supruga je tokom nedavne trudnoće morala da se podvrgne operaciji karcinoma dojke.\nInstitut za onkologiju, Foto: Srboljub Petković\n“Sat vremena, dok je trajao zahvat, nismo znali da li je beba živa, jer nisu imali CTG aparat za praćenje rada srca bebe. Srećom, danas su i supruga i dete dobro. Posle svega što smo prošli, želeli smo da pomognemo trudnicama koje će se ubuduće boriti sa rakom, tako što ćemo nabaviti novac za kupovinu te medicinske opreme”, kaže Petković.\nAparat košta oko dve hiljade evra, a da bi tu sumu sakupili bilo je potrebno šest meseci. Već u maju, kada su pokrenuli akciju, organizovan je humanitarni turnir u Kameničkom parku, a nakon nedavno organizovane dobrotvorne žurke prikupljena je ukupna suma.\n“Skupljeno je ukupno 210.300 dinara. Potrošeno je 197.000 dinara za CTG, a 13.300 uplaćeno je za operaciju kičme nepokretnog dečaka Luku Krivokapića”, objasnio je Petković.\nKarcinom dojke najučestaliji kod trudnica\nLečenje kod trudnih žena se ne razlikuje od lečenja koje se primenjuje kod žena koje nisu trudne, uključujući operativne zahvate i primenu hemioterapije, kažu za portal Moj Novi Sad, u Institutu za onkologiju i radiologiju Srbije.\n“Generalno, današnji stav je da ne treba prevremeno završavati trudnoću i indukovati prevremeni porođaj u cilju ranijeg započinjanja lečenja raka dojke kod trudnice”, navode u toj zdravstvenoj ustanovi.\nU Institutu za onkologiju i radiologiju Srbije godišnje se dijagnostikuje najveći broj pacijenata sa rakom dojke, i shodno tome, obavlja najveći broj operacija u Srbiji. U poslednje dve godine operisano je nekoliko trudnica sa rakom dojke, koje su nakon opracije dočekale normalan termin porođaja i rodile zdravu decu. One su nakon porođaja nastavile lečenje raka dojke prema stručnim preporukama.\n“Stalni napredak tehnologije u medicini omogućava da se hirurške procedure, koje su se od ranije sprovodile u lečenju bolesnica, izvode bezbednije, što je preduslov poboljšanja ishoda lečenja. Svaka operacija kod trudnice predstavlja rizik od prevremenog porođaja. Aparat CTG omogućava da se bolje prati stanje bebe kod trudnice tokom operacije i danas se smatra važnim delom opreme u operacijonoj sali kod ovakvih zahvata”, kažu u Institutu.


CIK razmatra da uvede skener za izbore 2022. - Leutar.net\n14. septembra 2021. LEUTAR Vijesti 1\nPredsjednik Centralne izborne komisije /CIK/ Željko Bakalar izjavio je da su različite vrsta skenera jedna od opciju koju CIK razmatra za naredne opšte izbore naredne godine.\nBakalar smatra da bi bez izmjena zakona bilo moguće uvesti skenere za otiske prstiju i neka druga tehnička rješenja za transfer izbornih rezultata u centralni server CIK-a.\nUslov je, kako navodi, da Savjet ministara i parlament odobre deset miliona u naredni budžet CIK-a kako bi se ova tehnička rješenja mogla implementirati.\nBakalar je za „Nezavisne novine“ rekao da bi skeneri za otiske prstiju, odnosno tehnička rješenja biometrijskog očitavanja otiska birača u saradnji sa Agencijom za identifikacione dokumente BiH spriječili manipčulacije.\nŠto se tiče skenera za očitavanje glasačkih listića, Bakalar je pojasnio da postoje različiti skeneri i različite metode njihovog korištenja.\nOn je napomenuo da u saradnji sa EU postoje planovi da se zakonodavcima BiH organizuju demonstracije izbora sa različitim rješenjima o kojima bi onda trebalo da se opredijeli BiH.\n14. septembra 2021. at 11:27\nNije vazno hoce li biti skeneri ili ne vazno je ko sa njima rukuje


U BiH uloženo 783 milijuna KM, najviše iz Rusije, Hrvatske, Nizozemske, Austrije i Njemačke – Ero.Tel\nU BiH uloženo 783 milijuna KM, najviše iz Rusije, Hrvatske, Nizozemske, Austrije i Njemačke\nObjavljeno: 12/08/19 16:20\nCentralna banka Bosne i Hercegovine (CBBiH) objavila je statistiku direktnih stranih investicija za prošlu godinu, koja pokazuje da je priljev direktnih stranih investicija u 2018. godini iznosio 783,4 milijuna KM, odnosno 2,3 posto BDP-a. Priliv direktnih stranih investicija u 2018. je u nominalnom iznosu približno jednak onome koji je zabilježen u 2017. godini.\nU pogledu geografskog rasporeda, najviše priljeva investicija u 2018. je iz Rusije (140,2 milijuna KM), Hrvatske (106,1 milijuna KM), Nizozemske (94), Austrije (87,1) i Njemačke (83,7).\nNa kraju 2018. godine, stanje direktnih stranih investicija je iznosilo 14,29 milijardi KM. Najveći iznos stanja direktnih investicija se i dalje odnosi na Austriju (2,7 milijardi KM), Hrvatsku (2,3 milijarde KM) i Srbiju (2,0 milijarde KM). Stanje direktnih investicija je revidirano za period od pet godina, a na osnovu najnovijih informacija o stvarnim ekonomskim aktivnostima i stanju poduzeća sa stranim ulaganjima.\nKada je riječ o odlivnim stranim direktnim investicijama iz Bosne i Hercegovine u inozemstvo, u 2018. godini zabilježeni su negativni tokovi, odnosno došlo je do smanjivanja investiranja u inozemstvo u iznosu od 54,2 milijuna KM. Ukupno stanje domaćih investicija u inozemstvo iznosi 873,7 milijuna KM, od čega je najviše bh. investicija u Hrvatsku (229,7) i Njemačku (163,8).\nU skladu s politikom revizije i na osnovu dodatnih podataka, s objavljivanjem podataka za 2018. godinu izvršene su revizije i za dvije prethodne godine. Izmijenjeni podaci za prethodne periode dobrim dijelom su rezultat daljnjeg usklađivanja obračuna zadržanih zarada s konceptom praćenja operativnih rezultata kompanije za posmatrani period. Sam koncept, koji je propisan OECD-ovom definicijom direktnih stranih investicija, podrazumijeva obračun zadržane zarade za tokove na bazi operativnog poslovnog rezultata kompanije za promatrani period, priopćeno je iz Službe za odnose s javnošću CBBiH.


Talentovani dečaci Radničkog osvojili zimsku ligu u Surčinu\nRadnički je osvojio prvo mesto sa osvojenih maksimalnih 30 bodova i gol razlikom 39:7\nTalentovani dečaci Radničkog iz Obrenovca, rodjeni 2008. godine juče su odigrali utakmicu poslednjeg kola zimske lige u organizaciji FK Jedinstvo Surčin. Kao i u poslednjih 9 utakmica, i u ovoj su bili dominantni u odnosu na protivnika, FK Buducnost iz Dobanovaca, koja je bila i prvi pratilac i jedina dva poraza su doziveli upravo od decaka iz Obrenovca. Rezultat je bio 6:1. Strelci za Radnički su bili : Lazić, Veselinović, Stankovac x2, Petrović i jedan auto gol.\nRadnički je osvojio prvo mesto sa osvojenih maximalnih 30 bodova i gol razlikom 39:7. Trener Radničkog iz Obrenovca, Aleksandar Stankovac, je naglasio da su dečaci veoma talentovani, da se poklapa godina rodjenja sa nepisanim pravilom da Obrenovac svake 4 godine izbaci ultra talentovanu generaciju za fudbal. Najveći kvalitet je sto su kompaktni kao celina, kvalitet je ravnomerno rasporedjen, a iz timske igre, svaka utakmica iznedri novog junaka.\nInteres kluba ali i svakog od njih je da ostanu što duže zajedno, jer kako vreme prolazi, svako od njih napreduje pojedinačno ali i ekipa napreduje sve više. Pehar za prvo mesto je predat direktoru kluba, Jugoslavu Vujačiću i direktoru mladjih kategorija, Ljubomiru Cvetanoviću sa sigurnošcu da je to samo prvi u nizu ove generacije.


BH novinari: Policija mora efikasnije istražiti i kazniti hakerske napade na medije - SafeJournalists\nHome Activities Sarajevo BH novinari: Policija mora efikasnije istražiti i kazniti hakerske napade na medije\nBanja Luka/Sarajevo, 13.08.2021. – Upravni odbor Udruženja/udruge BH novinari javno zahtijeva od Jedinice za borbu protiv cyber kriminala Ministarstva unutrašnjih poslova Republike Srpske (MUP RS) hitnu istragu hakerskih napada na portal Nezavisnih novina iz Banja Luke ( www.nezavisne.com). DDoS hakerski napadi su počeli u utorak, 10. augusta, traju nesmanjenom žestinom i sa očitom namjerom da redakciju Nezavisnih novina spriječe u objavi vijesti i drugih sadržaja od značaja za javnost.\nUO BH novinara smatra također kako je, uz razvijanje posebnih sigurnosnih alata u medijskim kućama za borbu protiv DDoS napada, najefikasnija mjera za prevenciju ovih napada otkrivanje i kažnjavanje osoba koje stoje iza njih. Policija i stručnjaci za cyber kriminal u toj borbi imaju najveću odgovornost, zakonske i tehničke pretpostavke, kao i uporište u Konvenciji Vijeća Evrope o kibernetičkom kriminalu. Tu je Konvenciju Predsjedništvo BiH ratificiralo 2006. godine, od kada je ona postala dio pravosudnog sistema i bosanskohercegovačkog zakonodavstva.\nBH novinari daju punu podršku kolegama iz Nezavisnih novina, a od MUP-a RS očekuju objavu rezultata istrage o ovom hakerskom napadu, kršenju medijskih sloboda i sigurnosti svih uposlenika ovog medija.\nPrevious articleGušenje slobode govora: Suspendovan Twitter nalog portala Okruženje\nNext articleSud BiH: Šarenac dokazao da je Tvrtko Milović nezakonito imenovan za urednika Dokumentarnog programa BHT-a


Može li lider Crne Gore da bude onaj kog neće ni Berlin, ni Moskva - Sputnjik Srbija\n20:15 04 Jul 2020\n14:19 22.12.2017 (osveženo 14:25 22.12.2017) Preuzmite kraći link\nOno što svakako najviše intrigira vjerovatno ne samo crnogorsku, već zasigurno i regionalnu javnost, jeste dilema da li će se dugogodišnji prvi čovjek DPS-a Milo Đukanović još jednom kandidovati za funkciju predsjednika Crne Gore.\nPo svemu sudeći, radi se o odluci koja nije nimalo jednostavna ni za samog Đukanovića, koji je prvobitno odluku o predsjedničkom kandidatu DPS-a najavio za kraj novembra, da bi ubrzo potom stao na loptu i saopštio da će se o tome izjasniti tek na kraju godine.\nNema sumnje da bi Đukanović kao predsjednički kandidat DPS-a bio idealan izbor za tu partiju, o čemu svakodnevno svjedoče i sve učestaliji javni apeli brojnih visokih funkcionera DPS-a da Đukanović na koncu prihvati kandidaturu.\nTu je takođe i široko rasprostranjena percepcija mnogih analitičara i javnosti da bi Milo Đukanović kao predsjednički kandidat bio praktično nepremostiva prepreka za cjelokupnu opoziciju koja djeluje prilično dezorijentisano i već mjesecima prolazi kroz neki vid agonije.\nSa druge strane, ono što je za DPS dobitna formula za tuču na domaćem terenu, čini se da bi moglo da bude potencijalno veoma riskantno kada je riječ o međunarodnom planu.\nNaime, javna je tajna da je Đukanović prilično nepoželjan partner za određene veoma važne centre moći koji su od velikog značaja za evropski put Crne Gore, a tu se prije svega misli na Berlin, koji osim što je praktično „glavni grad“ Evropske unije, već skoro dvije decenije odbija da uvrsti Đukanovića u red poželjnih sagovornika sa Balkana.\nTako dolazimo do činjenice da je, pored dugogodišnjeg odbijanja Angele Merkel da se sretne sa Đukanovićem, poznata i okolnost da su vrata za prvog čovjeka DPS-a zatvorena i u Moskvi, pa se postavlja pitanje da li je za jednu evropsku državu uputno da je predstavlja čovjek kome je praktično onemogućena saradnja sa Njemačkom i Rusijom.\nI naravno, da li Đukanović ako su sve narečene stvari poznate, predstavlja prevashodno dio problema, a ne dio rešenja za samu Crnu Goru?\nU tom smislu, nema sumnje da bi za zemlju, koja pretenduje da se uskoro pridruži EU, Đukanović kao politička figura predstavljao ozbiljan balast na evropskom putu.\nPolitički analitičar i novinar Dražen Živković prolongiranje odluke o tome ko će biti kandidat DPS-a na predsjedničkim izborima, za Sputnjik tumači kao „jasan pokazatelj da je Milo Đukanović pod pritiskom pojedinih međunarodnih centara da odustane od namjere da se kandiduje za predsjednika Crne Gore“.\n„Njegova kandidatura gotovo izvjesno bi značila i pobjedu na predsjedničkim izborima, pa odlaganje da se saopšti ko je kandidat DPS-a, znači da je Đukanović pod baražnom paljbom spolja da odustane od kandidovanja. Naravno, Đukanović kao iskusan političar zna da mu upravo slanjem indirektnih poruka da odustane, pojedini međunarodni centri moći upravo šalju signal da je nepoželjan na funkciji prvog čovjeka Crne Gore. On ima isuviše kriminalnog putera na glavi da bi mogao da se inati sa međunarodnom zajednicom, pa je očekivano da će odluku o tome ko će biti kandidat DPS-a držati u tajnosti što je duže moguće“, kaže Živković.\nŽivković je takođe prokomentarisao i poznatu činjenicu da Berlin decenijama ne gleda blagonaklono na Đukanovića, što on tumači kao glavni razlog zbog kojeg se prvi čovjek DPS-a do ovog trenutka nije prihvatio predsjedničke kandidature.\n„Svi smo svjedoci da Đukanovića nikada od početka njegove vladavine, a to je više od dvije decenije, nijesu primili njemački državnici koji inače igraju najznačajniju ulogu u Evropi. Sve nezvanične informacije govore da je upravo Njemačka prva poslala indirektnu poruku Đukanoviću da ne bi bilo dobro da se on kandiduje na narednim izborima. Jer znajući Đukanovića, da nema pritiska spolja, on bi već prije mjesec dana ozvaničio svoju kandidaturu. Realno, ako Đukanović ne bude kandidat, samo nestranačka ličnost koju bi podržala kompletna opozicija ima ozbiljne šanse da pobijedi bilo kog drugog kandidata DPS-a. Svaki drugi scenario, gdje bi se kandidovali stranački prvaci, bojim se, unaprijed je osuđen na propast“, zaključuje naš sagovornik.\npredsednički izbori, DPS, Demokratski front, Milo Đukanović, Angela Merkel, Nemačka, Crna Gora


U BEOGRADU NESTALA MIRA ILIĆ (20): Iz Knez Mihajlove krenula na posao i 11\t321\nrade jaksic\t 16.04.2021. 19:06h\nPredsednica Vlade Srbije Ana Brnabić razgovarala je danas sa predsednicom Republike Srpske Željkom Cvijanović o toku vakcinacije u cilju suzbijanja zarazne bolesti kovid 19, radu na infrastrukturnim objektima, saradnji u oblasti energetike i o značajnoj podršci koju Srbija prua RS u svim oblastima političkog i društvenog ivota.\nNa sastanku je naglašeno da će biti nastavljena realizacija započetih projekata s obzirom na to da su ti projekti, kao što je auto-put Beograd-Sarajevo, od najvećeg strateškog interesa, saopšteno je iz Vlade Srbije.\nGovoreći o međuvladinoj saradnji, premijerka Brnabić je podsetila da su dve vlade uvek imale značajne zajedničke rezultate.\nJedna od tema sastanka bila je i podrška koju Srbija prua RS u vakcinaciji i nabavci medicinske opreme, a na kojoj je predsednica Cvijanović premijerki Brnabić posebno zahvalila.\nCvijanović je dodala da Srbija na tom polju značajno prednjači u odnosu na neposredno okruenje, dodaje se u saopštenju.\nOna je novinarima u Beogradu posle sastanka sa srpskom premijerkom rekla da je strateški interes Srpske realizacija zajedničkih projekata sa Srbijom kao što su "Buk Bijela", Aerodrom Trebinje, gasifikacija Srpske i izgradnja auto-puta, prenela je RTRS.\n''To su projekti za koje su zainteresovani naši građani i sigurna sam da će se te stvari realizovati, kao što su se realizovale i sve druge'', rekla je Cvijanović novinarima.\nCvijanović je istakla da Srbija i RS godinama dobro sarađuju i trude se da realizuju projekte koji su dobri za građane.\nAna BrnabićŽeljka CvijanovićvakcinacijakoronaRepublika Srpska


Socijalna geografija: O karakteru totalitarizma II\nO karakteru totalitarizma II\nFenomen totalitarizma nemoguće je posmatrati van komteksta dvadesetovekovne političke filozofije i uopšte masovnog upliva masa u politiku. Dvadeseti vek tu valja shvatiti kao fluidniji vremenski period od onoga kako ga kalendarski računamo, pa bi u tom smislu mogli da se poslužimo frazom britanskog istoričara Erika Hobsbauma – „kratki dvadeseti vek“. Taj Hobsbaumov kratki dvadeseti vek neki će nazvati konstruktivističkom naracijom s obzirom na to da se opire linearnom, zvaničnom, računanju vremena, međutim poenta te „konstruktivističke istorije“ jeste da se određeni vremenski periodi omeđe i računaju kroz socijalnu istoriju. U tom smislu, kratki dvadeseti vek jeste period kraja velikih evropskih carstava, kakva su bila Osmansko, Rusko, Austro-Ugarsko i Nemačko carstvo, i stvaranje, uglavnom na razvalinama tih carstava, novih, modernih carstava čije će osovina i matrica biti jedne od najjradikalnijih ideologija u istoriji čovečanstva.\nUkoliko bi tragali za uzrocima raspada tih carstava trebalo bi nam daleko više vremena i prostora da obrazložimo detalje takvih posledica kao što su Prvi i Drugi svetski rat, kao i Hladni rat koji je doveo do pada Berlinskog zida. Umesto toga, fokus će biti na mehanizmu unutrašnje konsolidacije novih carstava nastalih na zaostavštini onoga što Hobsbaum naziva „dugi devetnaesti vek“.\nKraj devetnaestog veka doneo je sa sobom i pojavu novih, do tada neviđenih, političkih organizacija koje su u dobroj meri bile rezultat dugogodišnje nespremnosti velikih aristokratskih sistema da se sami reformišu i transformišu. Utoliko je posledica i reakcija masa bila snažnija i eksplozivnija. Naime, buržoasko društvo na Zapadu je u najvećoj meri svoje blagodeti živelo na račun kolonijalizma i izrabljivanja ogromnog broja deprivilegovanih kod kuće, što je u određenom momentu društvenog razvoja postalo ozbiljna pretnja postojećem poretku. Stvari se naročito zaoštravaju sa pojavom prve socijalističke države, Sovjetskog saveza, koji nastaje kao posledica prenapregnutosti ruske carske privrede da održi svetsku trku sa razvijenim kolonijalnim silama. Ovde je sada manje bitno zašto je u Rusiji došlo baš do socijalističke revolucije, a ne, recimo, do buržoaske ili konzevrativne. Uostalom, različite organizacije anarhista, socijalista i komunista su bile prisutne i veoma agresivno aktivne na teritoriji carske Rusije, tako da je nasleđe nekako samo došlo. Ono što je bitnije jeste da su upravo kroz tu vrsu agresivnosti i terorizma koji su sprovodile levičarske organizacije utrle put i mehanizam kako održavati vlast ukoliko se do iste uopšte dođe.\nUkoliko pogledamo uspehe socijalističkih pokreta širom (nerazvijenog, agrarnog) sveta, videćemo da je osnovni mehanizam i uzrok konsolidacije državotvornosti, kao i mobilizacije masa da se pristane uz levu ideju, bila sposobnost ovih pokreta da izvrše veoma uspešnu organizaciju. Bilo bi redukcionistički pripisati uspeh socijalizma samo zahvaljujući odličnim organizacionim sposobnostima, no organizacija u svakom slučaju zauzima veoma značajno i istaknuto mesto u čitavoj priči.\nNaime, poenta revolucionarnih pokreta, ma koje vrednosne, kvalitativne dimenzije bili, jeste da su oni neka vrsta avangarde ili prethodnice onome što tek sledi. Mesijanstvo se u ovakvim pokretima pojavljuje kao opšte mesto i kao podrazumevajuća matrica, a gde ima mesijanstva ima i vođe, odnosno Mesije. To, dalje, povlači da je vođa obavezno harizmatski lider koji drži na okupu avangardni pokret odnosno revolucionarnu partiju. Međutim, svih ovih mehanizama održanja snage i funkcionalnosti samog pokreta, odnosno partije, suštinski ne bi bilo da u srži tih pokreta/partija ne stoji određena vrsta antiliberalizma ili, još bolje, antigrađanštine, odnosno duboki antagonizam prema buržoaskom društvu.\nDa bi shvatili uspeh različitih totalitarnih sistema neophodno je razumeti okolnosti koje doprinose konsolidaciji takvih radikalnih sistema. Jedan od uzroka konsolidacije radikalizma jeste spekulantski karakter buržoaskog društva u kome se patriotizam pojavljuje kao nešto retrogradno i nazadno, a naspram čega stoji želja za različitim vrstama, pre svega, privredne ruinizacije. Radikalizam se tu poklapa sa nacionalnom devastacijom pri čemu radikalizam dolazi kao okretanje sistema za 180 stepeni. Kada buržoasko društvo stvori finansijski haos i kada institucije postanu porozne i nefunkcionalne, po pravilu se kao opozicija takvoj sistemskoj varijanti nađu političke organizacije koje su ustrojene po vojničkom principu.\nDakle, u vezi sa već pomenutom idejom da su revolucionarne organizacije u stvari avangardne organizacije, jasnije je razumeti i način njihovog razmišljanja kako javnost konsolidovati. To podrazumeva neku vrstu elitizma s obzirom na to da se radikalne, revolucionarne i totalitarne pratije pozivaju na mesijanstvo i voluntarizam, što znači da samo odabrani čalnovi partije imaju pravo na bavljenje politikom dok ostali imaju da ih slede. To se možda najbolje moglo videti u socijalističkim sistemima kakvi su postojali do devedesetih godina dvadesetog veka, gde su države bile „socijalističke“, a partijska (ruko)vodstva „komunistička“ što ima veze sa Marksovim eshatološkim i teleološkim shvatanjem istorije u kojoj ljudski rod prolazi sledeće faze razvoja: robovlasništvo, feudalizam, kapitalizam, socijalizam i komunizam. Stoga, logično je, revolucionarna vodstva radikalnih pratija kao svojevrsna avangarda već unapred vide i znaju šta sledi društvu koje ih prati – oni su već u komunizmu – dok ih masa građana, zapravo podanika, prati i čeka trenutak da iz socijalizma zakorači u komunizam i kraj istorije.\nTakvo shvatanje (re)evolucije društvenog života je poprilično rigidno, a nije iznenađujuće ukoliko se ima na umu način na koji se konsoliduje unutrašnja strukutra radikalnih ili revolucionarnih partija.\nKratki dvadeseti vek se često naziva i vekom totalitarizma ili totalitarnih sistema, pri čemu se trajanje prve socijalističke države bukvalno poklapa sa trajanjem kratkog dvadesetog veka. Komunizam i fašizam/nacizam se uzimaju kao primeri totalitarnih ideologija, a državni sistemi poput Sovjetskog saveza, nacističke Nemačke i fašističke Italije kao realizacija totalitarnih ideja. Staviti znak jednakosti između ideologija nacizma/fašizma i komunizma apsolutno je bezosnovno, ali sličnosti svakako postoje. Kada se neki od ovih sistema karakterišu kao totalitarni onda se kao karakteristike navode autoritarizam, diktatura, antiparlamentarizam, kontrola medija, ukidanje kritike, teror (para)militarnih organizacija i zaštravianje, kolektivizam nasuprot individualizmu i sl.\nMeđutim, da bi se pojam totalitarizma izveo do kraja neophodno je povući njegovu krajnju instancu koju je usavršio nacizam, a što podrazumeva uključenje (kvazi) bioloških odlika pojedinca u politički sistem. To podrazumeva da se pojedinci kao pripadnici čitavnih naroda, najčešće manjina, kao i seksualne manjine i osobe sa invaliditetom i mentalnim poremećajima, tretiraju kao manje vredne osobe i nepoželjne u totaliranom okruženju. U tom smislu totalitarizam barata sa pseudo biologijom i na osnovu toga ne ostavlja mogućnost izbora pojedincu s obzirom na to da je isti „prirodno dat“, „predodređen“ da bude izopšten iz političke zajednice. To je suštinska razlika između nacizma i komunizma, te bi stoga bilo dobro biti obazriviji kada se komunizam naziva totalitarnom ideologijom.\nOve karakteristike i razlike između nacizma/fašizma i komunizma proizilaze iz različitih karaktera radikalizma ovih dveju revolucionarnih pokreta. Naime, za oba pokreta je karakteristično već pomenuto antiburžoasko raspoloženje kao mehanizam za konsolidaciju sopstvenih redova. Bitna razlika u čitavoj analizi je ta što se u komunističkim revolucionarnim redovima, i pogledu na svet za stvaranje buduće države i društva, nalaze proleteri kao tipizovani građani koji se odlikuju socijalnim statusom i klasnom borbom, dok su u nacizmu/fašizmu tipizovani građani revolucionarne partije postavljeni kao vojnici, odnosno osvajači, koji svoju ideološku energiju crpe iz teorija rase. U oba slučaja imamo negaciju potrebe za uspostavljanjem građanskog društva koje je po definiciji liberalnog karaktera, pa se stoga zaključuje da su ove totalitarne ideologije antiliberalne. Međutim, socijalni koreni ovih dveju totalitarnih ideologija se bitno razlikuju, pa tako imamo situaciju da se totalitarizam komunističkog tipa razvija kao rešavanje unutardržavnog i unutardruštvenog nezadovoljstva socijalnim statusom masa depriviligevanih ljudi, dok u nacizmu/fašizmu dolazi do pojave totalitarizma koji se inspiriše zavereništvom manjinskih nacionalnih, verskih ili bilo kojih drugih zajednica, a što služi kao manipulativni i propagandi okvir, dok socijalni izvor nalazimo u nezadovoljstvu svetskom preraspodelom kapitala, pa je stoga nacistički/fašistički totalitarizam strogo imperijalnog karaktera.\nMeđutim, mehanizmam koji dovodi u istu ravan totalitarizme i nacizma/fašizma i komunizma jeste totalna ideologizacija javnosti i privatnosti, kolektiv je u ovim slučajevima predominantan, a sredstva javnog opštenja su apsolutno u domenu revolucionarne partije. Svako individualno mišljenje tretira se kao kritički nastrojeno spram vlasti, pa je Staljinu stoga veoma lako polazilo za rukom da se na različite načina obračunava sa konkurencijom i unutarpartijskim neistomiljenicima, prvo sa Trockim i strujom koja je bila bliža lenjinističkom pogledu na budućnost Sovjetskog saveza, a potom i sa svima onima za koje se sumnjalo po principu srednjovekovnog lova na veštice. Usledili su obračuni sa porodicama rojalista, buržoazije, ali Staljin se nije zautavio na ovome već je progonio čitave porodice i generacije onih čiji su preci bili partijski disidenti. Kombinovanjem ruskog imperijalnog mehanizma i komunističke partijske ortodoksnosti, koja pre svega zavisi od odluke samog lidera, Staljin je započeo sa masovnim progonima različitih naroda i konfesija, te su tako usledile masovne deportacije i pomeranja Jevreja i Tatara. Ovaj mehanizam pronalaženja unutrašnjeg neprijatelja spada u suštinu revolucionarnih totalitarnih pokreta, odrediti se spram drugog i na osnovu tog određenja graditi svoju politiku. To na izvestan način daje mogućnost onome koje na vlasti da skrene pažnju i energiju sa rešavanja suštinskih problema društva i da izvrši svojversnu zamenu teza postavljajući sebe, kao vlast, u poziciju opozicije odakle se brani partija, država, vanredne mere i sl.\nNemački pravnik i teoretičar koji je dao pravnu podlogu Trećem Rajhu, kao što je to Martin Hajdeger uradio iz filozofske perspektive, Karl Šmit, bio je inspirisan partijskim ustrojstvom Sovjeta i dostignućima mobilizacije i organizacije masa koje će služiti vođi i partiji na putu ka konačnom ishodištu. Ovde valja imati na umu da i nacizam i komunizam imaju za cilj, bar iz ideološko-filozofske perspektive, uništenje države: kod nacista to je buduće čisto rasno društvo Arijevaca, dok je kod komunista to besklasno društvo, ostvarena utopija, pa sledeći tu logiku oni državu percipiraju kao sredstvo, a ne kao cilj, za razliku od fašizma Italije u kojoj se država percpira kao stožer okupljanja masa. U totalitarnim ideologijama nacizma i komunizma dolazi do radikalnog raskida sa državnim i kulturnim nasleđem, država je podređena harizmi vođe i strukturi partije.\nVeć pomenuti Karl Šmit je kroz nekoliko stavki pokušao da koncipira način kako izvršiti totalnu mobilizaciju i kako je podrediti volji harizmatičnog lidera. Prvo, smatra Šmit, neophodno je nastaviti, ili izmisliti, bašitnu „autoritarno-konzervativne matrice“ u čijoj središnjici će se nalaziti mehanizam militarizma koji pokreće i stvara akciju. Drugo, potrebno je sa zemlje državnu politiku podići na nebo, što znali da je veoma bitno imati u ideološkoj matrici mehanizam „mitotvorno-nacionalističke politike“. To podrazumeva izmišljanje neprijatelja, kako na unutrašnjem tako i na spoljašnjem planu, ali isto tako to znači i negovanje ideje o neophodnosti autoritarnog pojedinca koji će objediniti politiku i mit nacije. Treće, u šmitovskoj priči „antiparlamentarizam“ igra možda strukturno ključnu ulogu iz prostog razloga negiranja mogućnosti kritike i drugačijeg mišljenja, koje može dovesti do frakcija unutar partije, ali ono mnogo bitnije jeste stav da se u startu onemogući pristup liberalnim idejama građanskog društva da utiču na donošenje odluka od državnog značaja. Četvrto, „totalna mobilizacija“ koja podrazumeva apsolutno i totalno davanje podrške plebsa partijskim strukturama koje vode državu. Šmit je ovu ideju direktno preuzeo od Sovjetskog saveza s obzirom na činjenicu da je SSSR bio verovatno jedina država koja je svojim prvim petogodišnjim planovima uspela da amortizuje posledice svetske ekonomske krize iz dvadesetih i tridesetih godina, ali i činjenica da je bio izolovan. U tom kontekstu, Šmit ističe značaj propagande i represije koje treba da obezbede, ne toliko podršku, koliko ne mešanje javnosti i stavljanje te iste javnosti u pasivan položaj kako bi se lakše sa njome obračunavalo.\nNa ovaj način totalitarizam ukida razliku između prvatnog i javnog aspekta društvenosti i sve stavlja u funkciju kontrole i nadzora, odnosno neke vrste autocenzure, povlačenja u sebe i stvaranja isprazne ljušture ljudskosti.\nVerovatno najpoznatija teoretičarka totalitairzma je Hana Arent čije delo „Izvori totalitarizma“ predstavlja nezaobilizanu literaturu kada se govori o ovoj temi. Hana Arent, kao Jevrejka, čini se da je imala dodatni motiv da se bavi ovim fenomenom i da ga smesti u birokratski aparat evropskih društava. Mogli bismo reći da je ona demistifikovala čitav složen problem genocida i zločina koji su bili organizovani od strane nacista, pa su tako veoma zanimljive njene analize istaknutih nemačkih nacističkih funkcionera koji su rukovodili projektom „Konačnog rešenja“. Njena analiza Ajhmana, čoveka broj jedan i zaduženog za organizaciju istrebljenja Jevreja, prikazala je svetu do tada nepoznat fenomen koji je definisala kao „banalnost zla“. Kroz intervjue koje vodila sa Ajhmanom kada je ovaj bio uhapšen i izručen Izraelu, Hana Arent je pokazala u kojoj meri savremena birokratija velikih državnih sistema na banalan način barata onim što je pre toga kroz propagandu svela na jednostavne brojeve i procedure. Zlo je utoliko veće i opasnije ukoliko je banalno, to znači da je postignut svojevrsni bizarni konsenzus javnog mnenja zahvaljujući propagandnoj mašineriji i sistemu represije koji omogućava tretiranje čitavih zajednica kao bespotrebne elemente jednog društva.\nU njenoj analizi totalitarizma, bavi se pogledom na tri ključne stvari koje odlikuju totalitarne sisteme dvadesetog veka. Analiza se sastoji iz segmenta proučavanja antisemitizma kroz evropsku istoriju, zatim mehanizma imperijalizma koji se javlja u kapitalističkim društvima, i na kraju samog totalitarizma koji nastaje kao nus proizvod i krajnje naprezanje imperijalnih afiniteta.\nJevreji su kao manjinska etnička i verska zajednica kroz čitavu istorije Evrope bili proganjani i tretirani kao uljezi koji su služili za konsolidaciju sopstvenih/hrišćanskih redova i uvođenje vanrednih stanja za rešavanje suštinskih problema. Jevrejska manjina je konstantno bila getoizovana i držana u nekoj vrsti izolacije i nemešanja u opšte društvene poslove i politiku hrišćanskih, kako katoličkih tako i pravoslanih kraljevina i carstava. Antisemitizam stoga ima zaista dugu tradiciju, te stoga ne čudi ni današnje ophođenje evropskih država prema imigrantima iz muslimanskih zemalja koje su nekada bile kolonije razvijenog Zapada. I danas vidimo manje-više istu matricu antisemitizma koja se može pronaći kod ultranacionalističkih organizacija i partija Zapadne Evrope, a koje su na poslednjim izborima za Evropski parlament dobile popriličnu podršku građana razvijenog Zapada. Mogli bismo reći da duh antisemitizma konstantno kruži Evropom i da se povremeno aktivira u zavisnosti od situacije u kojoj se evropske ekonomije nalaze. Danas se imigranti, uglavnom muslimani, optužuju za sivu i crnu ekonomiju, obaranje cene rade, dok su se Jevreji nekada optuživali za finansijske malverzacije, potkopavanje privrednih sisttema čitavih država, zelenašenje i sl. U tom smislu, antisemtizam postaje na neki način prva proto internacionalna ideologija koja okuplja istomišljenike iz različitih delova Evrope i drži ih okupljenima oko jednog cilja, a to je mobilizacija masa i stvaranje doušničke i potkazivačke atmosfere u javnosti. Antisemitizam u tom ključu igra jednu od glavnih uloga u razumevanju totalitarizma s obzirom na to da se antisemitske partije i organizacije fokusiraju na spekulantski karakter finansijkih poslova koje su mahom bile u rukama jevrejskih zajednica, a što je posredno bio prezir prema građanskom društvu koje se smatralo dekadentnim i nesposobnim da stane na „zdrave noge“. Stoga, antisemitizam jeste izgovor i povod za početak realizacije totalizacije društvenosti u kojoj neće postojati buržoazija, a zajedno sa njom i vrednosti građanskog društva gde ideologija liberalizma zauzima ključno mesto.\nDrugi važan segment u evoluciji evropske opskurnosti, pored antisemitizma, jeste imperijalizam koji nastaje onog trenutka kada se gradovima u okviru država daje primat u odnosu na agrarnu unutrašnjost. Sa nastankom, razvojem i ekspanzijom gradova dolazi do sve značajnijeg uticaja buržoazije koja dobija novu ulogu u strukturi države a to je da finansira njene imperijalističke poduhvate. Napredak buržoazije značio je mogućnosti sistemskog proučavanja i istraživanja novih teritorija, osvajanja novih kolonija u kojima su se održale nove državne strukture koje su se pokazale ne manje reakcionarnim od onoga što će Evropa doživeti tokom ratnih dešavanja Prvog i Drugog svetskog rata. Dva glavna sredstva imperijalnog mehanizma vlasti su birokratija i rasa. Birokratija nastaje kao produkt već pominjane buržoazije i novih ekonomskih odnosa koji se preslikavaju na globalnu nacionalnu matricu, dok rasa nastaje kao preslikani koncept domaćeg antagonizma prema Jevrejima.\nI upravo će kombinacija ova dva faktora, rasizma (gde je antisemitzam preteča i osnova rasističkog kolonijalizma) i birokratskog spekulatizma dovesti do toga da se početkom dvadesetog veka u Evropi sve više na političkom polju počnu javljati desni totalitarni antidemokratski pokreti. Opravdanje svojih retrogradnih aktivnosti tražili su u obesmišljenom konceptu demokratije u kojoj se mase zapravno ni za šta ne pitaju već igraju po principu kako im krupni kapital diktira. Trebalo se samo pronači unutrašnjeg neprijatelja, markirati ga, sprovesti agresivnu propagandnu kampanju i zastrašivati građanske opcije, a kasnije sve to birokratski institucionalizovati. Suština totalitarne propagande nije ubeđivanje drugih u ispravnost totalitarnih ideja i asimilacija i pridobijanje simpatija, već konsolidacija i organizacija sopstvenih redova koja je praćena zastrašivanjem, što jeste u osnovi tog odbrambenog mehanizma. Totalitarizam nikad ne staje i ne ostaje na fokusiranju spoljašnjeg neprijatelja, njemu je osnovni cilj grčevita i skoro halucinogena borba sa unutrašnjim izmišljenim neprijateljem. I upravo iz tog paranoičnog izmišljanja straha od različitih neprijatelja osnovno sredstvo i mehanizam osvajanja i održanja vlasti totlitarnih sistema nije propaganda, nego teror, brutalna sila koja želi da kontroliše sve. Ova ideja totlitarnih sistema svoj vrhunac je doživela stvaranjem koncentracionih logora u kojima je jedina vrsta komunikacije sa sistemom, komunikacija preko mehanizma moći, odnosno sile.\nОбјавио Branko Misovic у 7/16/2014 10:19:00 по подне


Pukovnik Talijan preuzeo dužnost načelnika Vojne akademije\nObraćajući se okupljenima, ministar Vulin je istakao da emocije ili iskazivanje emocija nisu svojstveni vojnicima, ali da smo danas imali prilike da ih vidimo i da ih čujemo, zato što emocije govore kako se doživljava ova visokoškolska ustanova, govore sa koliko ljubavi poštovanja i strasti se ona vodi i u njoj se radi, živi i školuje, saopštilo je Ministarstvo odbrane.\n"Želim da se zahvalim generalu Zekoviću na godinama čestite, časne i uspešne službe, na životu posvećenom odbrani ove zemlje i pripremama za odbranu ove zemlje, na životu dostojanstvenog i čestitog vojnika, koji ima šta da ostavi iza sebe", istakao je Vulin, dodajući da iza generala Zekovića ostaju rezultati zbog kojih ga svi cene i poštuju.\nOn je, takođe, čestitao pukovniku Talijanu dodajući da se od njega očekuje mnogo, kao što se mnogo očekuje i od svakog čoveka koji nosi uniformu, a od njega i više.\nKaže da je njegov zadatak da ovoj visokoj i časnoj instituciji omogući da raste, da napreduje, da se prilagođava vremenu.\n"Ništa ne počinje od nas, ništa nije počelo danas. Sve što smo radili, radili smo tako što smo bili oslonjeni na one pre nas, i pokušavali, što je mera našeg uspeha, da unapredimo ono što su činili oni pre nas, a da ostanemo dostojni onih koji će tek koračati i koji će se osloniti na nas. Ništa ne počinje od nas i samo tako možemo da koračamo dalje, osećajući vrednost i veličinu zemlje, naroda i institucije za koju radimo i kojoj pripadamo", naglasio je Vulin.\nPrema njegovim rečima, istorija Srbije je istorija borbe za slobodu, a borba za slobodu se vodila ratovima.\nDogovoreno potpisivanje Regionalnog sporazuma o romingu 4\nOdnosi Pristine i SAD su izbledeli, nisu vise jaki


Čelsi doveo prvo pojačanje u januarskom prelaznom roku - Sportska centrala\nČelsi doveo prvo pojačanje u januarskom prelaznom roku\n5 jan 2018. 22:12\nŽalio se Antonio Konte prethodnih dana da u prelaznim rokovima nije dobijao igrače koje je želeo, a uprava Čelsija reagovala je dovođenjem prvog pojačanja već na samom početku januarskog prelaznog roka.\nČelsi je na klupskom sajtu potvrdio dolazak Rosa Barklija koji je potpisao ugovor na pet i po godina, a u novom klubu će nositi dres sa brojem 8.\n– Šansa za novi početak u klubu kao što je Čelsi je za mene neverovatna stvar. Nadam se da ću nastaviti tamo gde sam stao na kraju prošle sezone, da ću unaprediti igru i popraviti golgeterski učinak, izjavio je doskorašnji fudbaler Evertona nakon potpisivanja ugovora.\nIako ima tek 24 godine Barkli je već sakupio 150 nastupa u Premijer ligi, a bio je član reprezentacije Engleske na šampionatima sveta i Evrope. Zbog povrede butnog mišića nije igrao od avgusta prošle godine.\nPrema tvrdnjama poznatog italijanskog lista Gazzetta dello Sport, bivši napadač Juventusa Mario Mandžukić na listi je fudbalera...\nDarkoT- 8 jul 2020. 15:53 0\nBilo je jasno da Lorenco Braun neće ostati u Crvenoj zvezdi. Bio je na meti Olimpijakosa, Panatanaikosa i Makabija ali niko nije...


ĐILAS: "Za beogradske izbore- jedinstvena lista opozicije"! -\nĐILAS: „Za beogradske izbore- jedinstvena lista opozicije“!\nDragan Đilas, predsednik Stranke slobode i pravde, rekao je u današnjem intervjuu za novine „Nova“ da bi opozicione stranke trebalo da na beogradske izbore izađu u jednoj, jedinstvenoj listi. Đilas, takođe, kaže da veruje da će se opozicija izboriti za „minimum“, da izbori „bar malo budu fer i pošteni“.\n„Ja verujem da ćemo se mi izboriti za neki minimum, da izbori budu bar malo fer i pošteni. Daleko od onoga kakvi bi trebalo da budu, ali ipak da bude moguće na njima učestvovati. Moram da vas podsetim da smo pre četiri godine imali vrlo sličnu situaciju i da su tad većina organizacija, osim Narodne stranke, Pokreta slobodnih građana, Pokreta za preokret i Zajedno za Srbiju na kraju donele odluku da idu same, pojedinačno na izbore ili u nekim svojim koalicijama. I da vas podsetim da niko od njih tada, ni Demokratska stranka, ni Socijaldemokratska stranka, ni Ne davimo Beograd, ni Dveri nisu prešli cenzus. Mi smo imali šansu da pobedimo na izborima i pre četiri godine, ta šansa je prokockana, jer ljudi nisu želeli da se napravi jedna lista protiv ovog režima“, rekao je Đilas prenosi portal Nova.rs\nLider SSP se, kako kaže, nada da su neke pouke „ipak izvučene i da se takve greške neće ponoviti“.\n„Što se tiče SSP-a mi smo za jedinstvenu beogradsku listu i za izlazak na izbore cele one opozicije koja je jasno rekla da sa Aleksandrom Vučićem ne bi bili nikad u vlast“.\nNa pitanje novinarke „Nova“ da li to znači da bi opozicija na izbore, po njegovom mišljenju, trebalo da ide u jednoj koloni, Đilas je rekao:\n„Da, jedinstvena lista udružene opozicije na kojoj bi bile i vanstranačke ličnosti“.\nGovoreći o međustranačkom dijalogu uz posredstvo EU, lider SSP rekao je da on „kasni više meseci“, da je „morao da počne mnogo ranije“, te da će „do 1. avgusta proslediti zahteve Evropljanima“.\n„Verujem da će oni dati predloge koji će biti prihvatljivi za nas da izađemo na izbore. Ukoliko to budu predlozi koji će ići uz dlaku Vučiću, sa idejom „aj’ samo vi izađite na izbore, pa da mi možemo da odahnemo“, mi na te izbore nećemo izaći, nego ćemo pozvati narod na proteste, pa ćemo se na ulici boriti za izborne uslove i za slobodne izbore“.\nNa pitanje novinarke „Nova“ da li to znači da će protesti zameniti bojkot, Đilas je rekao:\n„Jednom smo bojkotovali da pokažemo da nema demokratije i slobode“, rekao je on.


Milkovićev izum proizvodi se širom sveta\nAkademik SAIN-a, izumitelj i istoričar iz Novog Sada Veljko Milković pre više od 20 godina je najavio kapitalna arheološka otkrića iz paleolita na Petrovaradinskoj tvrđavi i u Srednjem podunavlju, a govorio je tada da se na području Vojvodine i podunavlja nalazila neka prastara civilizacija, koja je bila visokotehnoliški razvijena. Preko 20 godina kasnije i zvanično su profesori sa rumunskog geološkof fakulteta potvrdili da se na tlu Vojvodine nalazila legendarna Atlantida.\nMilković kaže, da je praktično sa ovog našeg podneblja sve krenulo odnosno da je upravno Srednje podunavlje kolevka praistorije što se potvrdilo i kroz arheološka otkrića evropskih naučnika.\nZa sve ove tvrdnje Milković ima i argument, a i poseduje jedinstvenu i neobičnu arheološku zbirku, a uz to, prikupio je brojne minerale i fosile Podunavlja kao i ostatke prethodne civilizacije.\nUporedo sa ovim otkrićem u svom istraživačkom radu bavio se i bavi se intenzivno izučavanjem pojave gravitacije kao i usavršavanjem antigravitacionih eksperimenata i s tim u vezi antigravitacionih pogonskih uređaja.\nViše od dve decenije bavi se i istraživanjem dvostepenih mehaničkih oscilacija koje predstavljaju novi izvor široko primenjive i ekološki čiste energije i samo na bazi toga poseduje 22 odobrena patenata.\nSvoje polje rada usmerio je na istraživanje i praktično iskorišćenje potencijala dvostepenih oscilacija i s tim u vezi novog izvora energije na bazi inercijalnih sila i gravitacionog potencijala.\nIzmeđu ostalog, pored otkrića novih mehaničkih efekata, uspeo je u svojim eksperimentima da dobije 12 puta više izlazne energije od uložene i u poslednjih 20 godina niko nije argumentovano osporio ova Milkovićeva merenja i istraživanje.\nTakvim dostignućima Veljko Milković utro je put novim izazovima u fizici u 21. veku što bi moglo da predstavlja početak nove velike naučne revolucije.\nVažno je napomenuti da Milković ima brojne prototipe i modele kao i ideje za razne visoko efikasne uređaje i mašine.\nIpak u Srbiji ga dosta osporavaju, ali je tokom svih ovih godina dobio brojna pozitivna ekspertska mišljenja, analize, proračune i merenja vezano za svoje istraživanje od strane mnogih stranih i pojedinih domaćih naučnika, fizičara, profesora, akademika, inžinjera, izumitelja…\nMeđutim, u porastu su i istraživanja samog dvostepenog mehaničkog oscilatora kako kod entuzijasta, tako i na univerzitetima širom sveta. Pored brojnih istraživača u SAD i EU, posebno su intezivna i masovna studijska istraživanja u Indiji. Do sada je objavljen veliki broj naučno-istraživačkih radova na temu dvostepenog mehaničkog oscilatora na nekoliko indijskih univerziteta, između ostalog i na svetski poznatom Univerzitetu u Nagpuru\nSve više se potvrđuje da se na bazi Milkovićevih pronalazaka može proizvoditi puno praktičnih uređaja i time stvoriti niz novih izvoznih proizvoda koji itekako mogu popraviti celokupnu privrednu situaciju i time poboljšati opšte društveno stanje.\nA da se ne radi samo o pukoj maštariji govori i podatak da se u svetu, najviše u Kini i Indiji, ali i u SAD uvelio proizvode mašine.\nNaime, pre dva meseca njegovi saradnici pronašli su preko pretraživača google kako se njegov izum – dvostepeni mehanički oscillator uveliko primenjuje.\nVelike svetske poznate i priznate kompanije iz Indije i Kine i Amerike koje imaju i svoja predstavništva po celom svetu proizvode uređaje na bazi dvostepenog mehaničkog oscilatora. Reč je o kompanijama koje posluju u Rusiji, Kazakstanu, Južnoafričkoj Republici, Indoneziji… Pomenute kompanije su lideri u proizvodnji mašina za drobljenje ruda i kamena, a njegov izum se uveliko koristi u okviru projekta nove tehnologije, gde su strane kompanije prepoznale značaj Milkovićevog izuma.\nOve kompanije su iskoristile Milkovićev dvostepeni mehanički oscillator, lepo ga upakovale i uveliko ga prodaju u svetu.\nPodsetimo, već godinama Milković govori da je njegov izum osvojio svet.\nIzrada replika dvostepenog mehaničkog oscilatora sa klipnom pumpom za vodu je postao svojevrstan globalni fenomen.\nOvo su samo neke od pomenutih kompanija:\nETS –kompanija Kina\nShanghai Shanzhuo Machinery Co Indija\nSKY machinery Kina\nBagaimana Sungai machine Indonezija\nGBM machinery Rusija\nIdete na odmor, a psa ne vodite, evo rešenja…\nVeljko Milković: Gledao sam pse kako sede i sinula mi je ideja\nOd kada datira sahranjivanje ljubimaca?


"nepodnošljivi" nivo represije\nWashington je već sankcionirao Min Aung Hlainga, i mjere objavljene u ponedjeljak šire listu sankcioniranih pojedinaca\nEvropska unija i Sjedinjene Države uveli su sankcije pojedincima i grupama povezanim s prošlomjesečnim pučom u Mijanmaru, dok je represija nad prodemokratskim demonstrantima dostigla, kako je njemački šef diplomatije izjavio, “nepodnošljivi” nivo.\n– Korištenje smrtonosne sile od strane burmanske vojske nad miroljubivim demonstrantima mora se okončati. Mi još stojimo uz narod Burme – izjavila je Andrea Gacki, direktorica ureda za kontrolu stranih sredstava u američkom ministarstvu trezora.\nSuu Kyi, koja je dobila Nobelovu nagradu za mir za svoju kampanju da uvede civilnu demokratsku vladavinu u Mijanmar, je u zatočeništvu, dok se brojne optužbe iznose protiv nje, uključući i onu za podmićivanje. Njen advokat tvrdi da su te optužbe izmišljene.\n– Mi ćemo uvesti sankcije protiv 11 osoba umiješanih u puč i represiju nad demonstrantima – izjavio je šef evropske diplomatije Josep Borell nakon što su ministri vanjskih poslova članica EU usvojili zabrane putovanja i zamrzavanje sredstava na sastanku u Bruxellesu.\nVojska u Mijanmaru tokom protesta u jednom danu ubila najmanje 50 ljudi (FOTO)


SASTANAK MINISTRA ODBRANE SA DIREKTORIMA PREDUZEĆA ODBRAMBENE INDUSTRIJE – Balkanekspresrb.rs\nGašić: Nije cilj Vlade da ulaže značajna sredstva u fabrike namenske industrije kako bi se vratili na tehnološki nivo od pre nekoliko godine, već da bude postignut nivo koji može da garantuje stabilan plasman za pet godina\nMINISTAR odbrane Bratislav Gašić sastao se danas sa direktorima preduzeća Odbrambene industrije Srbije. Tema sastanka bili su investicioni projekti u narednom periodu.\nMinistar Gašić se u pauzi sastanka obratio medijima i rekao da je cilj Vlade Srbije da uloži sredstva u fabrike namenske industrije kako bi bio postignut dobar tehnološki nivo – garant stabilnog plasmana u budućnosti. On je podsetio na sastanak sa direktorima namenske industrije održan 8. januara, kada je postignut načelan dogovor o investicionim programima u fabrikama namenske koji „nije išao prema dogovoru jer su se direktori i njihovi timovi bazirali na tome da se namenska industrija vrati na nivo iz 1998. godine”.\n– Nije cilj Vlade da ulaže značajna sredstva u fabrike namenske industrije kako bi se vratili na tehnološki nivo od pre nekoliko godine, već da bude postignut nivo koji može da garantuje stabilan plasman za pet godina. Treba da razmišljamo i o tome da li ti projekti, kojima bi preduzeća odbrambene industrije trebalo da konkurišu za sredstva iz republičkog budžeta, garantuju tehnološki nivo koji može da obezbedi značajne rezultate, rekao je ministar odbrane i dodao da je radna grupa obišla sve fabrike, da je pregledala projekte, i da se zato vode pregovori kako bi se došlo do višeg tehnološkog nivoa.\nMinistar je govorio i o konkretnim projektima – otpočinjanje tehničkih ispitivanja višenamenskog borbenog vozila pešadije “lazar”, da će značajna sredstva biti uložena u kupovinu nove opreme, da lanser raketa “morava” može da uđe u serijsku proizvodnju, i ostalo.\nNačelnik Uprave za odbrambene tehnologije general-major Bojan Zrnić izjavio je da sva preduzeća namenske industrije pozitivno posluju, odnosno „uredno servisiraju svoje obaveze prema zaposlenima i državi iz tekućeg poslovanja“.\n– Sada je u toku proces konverzije koji treba preostali društveni kapital da prevede u državni. Očekujem da ćemo uskoro sa Elektroprivredom Srbije i Ministarstvom energetike završiti veliki paket konverzije duga, jer su naša preduzeća veoma mnogo dugovala EPS-u, rekao je general Zrnić.\nSastanku su prisustvovali i državni sekretar Ministarstva odbrane Zoran Đorđević i načelnik Generalštaba Vojske Srbije general Ljubiša Diković.<